c: application/epub+zip

text:
Kontenido
© 2014 Watch Tower Bible and Tract Society of Pennsylvania. Tur Derecho Reservá.
PÁGINA 3 • KANTIKA: 99, 107
Alegrá, Pasobra e Ora pa e Kasamentu di e Lamchi A Yega!
PÁGINA 8 • KANTIKA: 109, 100
Yehova—Esun Ku Ta Perkurá pa Nos i Protehá Nos
PÁGINA 16 • KANTIKA: 60, 51
PÁGINA 21 • KANTIKA: 91, 63
▪ Onra Kristu, e Rei Glorioso!
▪ Alegrá, Pasobra e Ora pa e Kasamentu di e Lamchi A Yega!
Hesukristu, e Rei di e Reino Mesiániko, ta faha su spada i ta sali riba kabai pa vense su enemigunan. Despues di kompletá su viktoria, e ta kasa ku un bunita brùit, kende ta ser kompañá pa kompañeranan bírgen. Salmo 45 ta deskribí e susesonan emoshonante akí. Laga nos wak ki efekto e susesonan akí tin riba nos bida.
▪ Yehova—Esun Ku Ta Perkurá pa Nos i Protehá Nos
▪ Yehova—Nos Mihó Amigu
Kiko por oumentá nos apresio pa nos Tata selestial, Yehova Dios? E dos artíkulonan akí lo yuda nos fortalesé nos relashon ku Yehova, esun ku ta perkurá pa nos, protehá nos i kende ta nos mihó Amigu. Ademas, e artíkulonan lo motivá nos pa yuda otro hende duna gloria na Dios.
13 E Biuda di Sarepta A Ser Rekompensá pa Su Fe
28 ‘Kontemplá e Bunitesa di Yehova’
PORTADA: E plasa públiko akí (Michaelerplatz) na Viena semper ta drùk. Pues, e ta un lugá ideal pa kompartí Beibel su mensahe ku otro hende. Nos ruman muhé ta dunando testimonio na e idioma chines i ta ofresé e buki Kiko Beibel Ta Siña Realmente?
20.923
2.201
10.987
Na Viena, e bon notisia di Reino ta ser prediká na 25 idioma
“Den bo mahestat sali bai viktoriosamente.”—SAL. 45:4.
1, 2. Dikon nos mester ta interesá den Salmo 45?
UN REI glorioso ta sali riba kabai pa bringa pa kousa di bèrdat i hustisia i ta vense su enemigunan. Despues di gana e bataya final, e ta kasa ku un bunita brùit. Generashon tras generashon, e rei akí ta ser rekordá i onrá. Básikamente, ta esei Salmo 45 ta papia di dje.
2 Pero Salmo 45 ta enserá muchu mas ku un storia emoshonante ku un final felis. E susesonan ku e salmo akí ta relatá tin gran nifikashon pa nos: Nan tin efekto riba nos bida awor i den futuro. Pues, laga nos presta bon atenshon segun ku nos ta analisá e salmo akí.
3, 4. (a) Na kiko e “palabranan bon” ku e salmista a menshoná ta referí, i ki efekto esaki por tin riba nos kurason? (b) Ki mensahe nos ta proklamá tokante un rei, i den ki sentido nos lenga ta bira manera pèn?
3 Lesa Salmo 45:1. E ‘bon palabranan,’ òf notisia, ku ta pone kurason di e salmista “rebosá” ta tokante un rei. E verbo hebreo tradusí komo “rebosá” ta nifiká “brota.” E notisia tokante e rei a hasi e salmista asina kontentu ku su kurason tabata brota di entusiasmo i su lenga a bira manera “pèn di un skirbidó eksperto.”
4 Awor, kiko di nos? E bon notisia tokante e Reino Mesiániko sigur ta algu bon ku ta konmové nos kurason. E mensahe di Reino a bira spesialmente “bon” na 1914. Dikon? Pasobra di e tempu ei padilanti, e mensahe no tabata tokante un futuro Reino, ma tokante un gobièrnu real ku desde e tempu ei a kuminsá goberná den shelu. Esaki ta ‘e bon notisia di Reino’ ku nos ta prediká “den henter e tera habitá, komo testimonio pa tur nashon.” (Mat. 24:14) E mensahe di Reino ta pone nos kurason “rebosá”? Nos ta prediká e bon notisia di Reino ku zelo? Meskos ku e salmista a resitá “poesia” tokante un rei, nos ta proklamá Kristu komo e Rei selestial di e Reino Mesiániko i ta invitá tur hende—asta gobernantenan—pa someté nan mes na su reinado. (Sal. 2:1, 2, 4-12) I debí ku nos ta usa e Palabra di Dios asina tantu den nos trabou di prediká, ta komo si fuera nos lenga ta bira manera “pèn di un skirbidó eksperto.”
Ku goso nos ta proklamá e bon notisia tokante nos Rei, Hesukristu
5. (a) Den ki sentido Hesus tabata un “bunita” persona? (b) Den ki sentido palabranan yen di grasia tabata basha for di e Rei su boka, i kon nos por imitá su ehèmpel?
5 Lesa Salmo 45:2. E Skritura no ta duna masha detaye tokante Hesus su aparensia. Pero komo ku e tabata un hòmber perfekto, no tin duda ku e tabata un nèchi hende. Ma loke realmente a hasié un “bunita” persona tabata su fieldat na Yehova i e echo ku e tabata un hòmber íntegro. Ademas, Hesus a prediká e mensahe di Reino “yen di grasia” i a usa palabranan ku a konmové kurason di hende. (Luk. 4:22; Huan 7:46) Nos ta hasi esfuerso pa sigui Hesus su ehèmpel ora nos ta prediká?—Kol. 4:6.
6. Kon Dios a bendishoná Hesus “pa semper”?
6 Debí ku Hesus a sirbi Yehova di henter su kurason, Yehova a bendishon’é durante su sirbishi aki riba tera i a rekompens’é despues ku el a entregá su bida komo sakrifisio. Apòstel Pablo a skirbi: “Ora [Hesus] a presentá komo hende, el a humiá su mes i a bira obediente te na morto, sí, morto riba un staka di tormento. Pa e motibu akí mes tambe Dios a hals’é na un puesto mas haltu i bondadosamente a dun’é e nòmber ku ta riba tur otro nòmber, di manera ku den nòmber di Hesus tur rudia mester dobla—di esnan den shelu, di esnan riba tera i di esnan bou di tera—i tur lenga mester rekonosé públikamente ku Hesukristu ta Señor pa gloria di Dios, e Tata.” (Flp. 2:8-11) Sí, Yehova a bendishoná Hesus “pa semper”: El a resusit’é i a dun’é bida inmortal.—Rom. 6:9.
7. Den ki sentido Dios a ungi Hesus mas ku su “kompañeronan”?
7 Lesa Salmo 45:7. Komo ku Hesus ta stima hustisia i ta odia tur loke ku por desonrá nòmber di su Tata, Yehova a ungié komo Rei di e Reino Mesiániko. Hesus a ser ungí ku “e zeta di goso,” mas ku su “kompañeronan,” esta, mas ku e reinan di Huda kendenan a bini di e liña di desendensia di David. Awor, den ki sentido Hesus a ser ungí mas ku su kompañeronan? Wèl, pa di promé, ta Yehova mes a ungi Hesus. Di dos, Yehova a ungié komo Rei i komo Sumo Saserdote. (Sal. 2:2; Heb. 5:5, 6) I di tres, Hesus no a ser ungí ku zeta ma ku spiritu santu, i su reinado no ta na tera ma den shelu.
8. Den ki sentido ‘Dios ta e trono di Hesus,’ i dikon nos por ta sigur ku Hesus lo goberná ku hustisia?
8 Lesa Salmo 45:6.* Yehova a entronisá su Yu na 1914 komo Rei di e Reino Mesiániko den shelu. ‘E bara di su Reino ta un bara di rektitut,’ pues nos por ta sigur ku Hesus lo goberná ku rektitut i hustisia. I e tin tur derecho di ta Rei pasobra ta ‘Dios ta su trono;’ ku otro palabra, ta Yehova a nombr’é komo Rei. I Hesus su trono lo dura “pa tur eternidat.” Bo no ta sinti bo orguyoso di por sirbi Yehova komo súpdito di un Rei poderoso ku E mes a nombra?
9, 10. (a) Na ki tempu Hesus a faha su spada, i kon el a hasi uso di dje mesora? (b) Kon Kristu lo usa su spada den futuro?
9 Lesa Salmo 45:3. Yehova a bisa e Rei pa e ‘faha su spada na su hep.’ Di e manera ei, Yehova a duna Hesus outorisashon pa bringa kontra tur esnan ku ta oponé e soberania di Dios i pa ehekutá Su huisionan riba nan. (Sal. 110:2) I komo ku Kristu ta un Rei i Guerero invensibel, Beibel ta yam’é “esun poderoso.” El a faha su spada na 1914 i a vense Satanas i su demoñonan, saka nan for di shelu i benta nan den bisindario di tera.—Rev. 12:7-9.
10 Esei tabata djis e komienso di e Rei su kareda viktorioso. Ainda e tin ku “kompletá su viktoria.” (Rev. 6:2) Ainda e tin ku destruí tur e elementonan di e mundu di Satanas. Ademas, e tin ku enkarselá Satanas i su demoñonan pa nan no influensiá hende mas. E promé elemento ku lo ser eliminá ta Babilonia e Grandi, e imperio di religion falsu. Yehova su propósito ta pa usa mundu su gobernantenan pa destruí e “prostituta” malbado akí. (Rev. 17:16, 17) Despues, Kristu lo eliminá henter e sistema polítiko di Satanas su mundu. Kaba, Kristu, kende ta ser yamá tambe “e angel di e abismo,” lo kompletá su viktoria: Lo e tira Satanas i su demoñonan den abismo. (Rev. 9:1, 11; 20:1-3) Laga nos wak kon Salmo 45 a profetisá e susesonan emoshonante akí.
11. Den ki sentido Kristu ta bringa “pa kousa di bèrdat”?
11 Lesa Salmo 45:4. E Rei-Guerero no ta bringa un guera djis pa konkista teritorio i kapturá pueblonan. E ta bringa un guera hustu ku motibunan noble. E ta bringa “pa kousa di bèrdat, humildat i hustisia.” Awor, den ki sentido e ta bringa “pa kousa di bèrdat”? Wèl, e ta defendé e bèrdat di mas grandi ku mester ser defendé, esta, e bèrdat enkuanto Yehova su soberania universal. Satanas a kuestioná Yehova su derecho di goberná ora el a rebeldiá kontra Dje. Desde e tempu ei, tantu hende komo e demoñonan ta kuestioná e bèrdat fundamental ei. Awor a yega tempu pa Yehova su Rei ungí proba unabes i pa semper ku ta Yehova so tin e derechi di goberná.
12. Kon nos por ta sigur ku e Rei lo sigui bringa ‘pa kousa di humildat’?
12 E Rei ta bringa ‘pa kousa di humildat’ tambe. Hesus mes, komo Yu unigénito di Dios, a pone un ekselente ehèmpel di humildat i a someté su mes lealmente na e soberania di su Tata. (Isa. 50:4, 5; Huan 5:19) Tur súpdito leal di e Rei mester sigui su ehèmpel i someté nan mes humildemente na e soberania di Yehova den tur kos. Ta solamente esnan ku hasi esei lo haña chèns di biba den e mundu nobo ku Dios a primintí.—Zak. 14:16, 17.
13. Den ki sentido Kristu ta bringa ‘pa kousa di hustisia’?
13 Kristu ta bringa tambe ‘pa kousa di hustisia.’ E hustisia ku e Rei ta defendé ta loke Dios ta konsiderá “hustu”—Yehova su normanan di loke ta bon i malu. (Rom. 3:21; Deu. 32:4) Relashoná ku Rei Hesukristu, Isaías a profetisá: “Un rei lo reina ku hustisia, i prensnan lo goberná ku huisio.” (Isa. 32:1) Durante su reinado, Hesus lo trese e “shelu nobo” i “tera nobo” primintí den kua “hustisia lo biba.” (2 Ped. 3:13) Tur habitante di e mundu nobo ei lo mester kumpli ku e normanan di Yehova.—Isa. 11:1-5.
14. Den ki sentido e man drechi di Kristu lo hasi “kosnan spantoso”? (Wak e promé plachi.)
14 Segun e salmista, e Rei a sali ku un spada fahá na su hep. (Sal. 45:3) E tempu lo yega ku lo e saka su spada ku su man drechi i us’é. E salmista a profetisá ku Hesus lo hasi “kosnan spantoso.” (Sal. 45:4, BPK) Ora Hesukristu ehekutá e huisionan di Yehova na Armagedon, lo e hasi “kosnan spantoso” kontra su enemigunan. Nos no sa presis kon Hesus lo destruí e mundu di Satanas. Pero un kos ta sigur: Loke e ta bai hasi lo hinka temor den e habitantenan di tera ku no a hasi kaso di e spièrtamentu divino pa someté nan mes na e gobernashon di e Rei. (Lesa Salmo 2:11, 12.) Hesus mes a bisa den su profesia tokante e fin ku hende lo “desmayá di miedu i di ansha pa e kosnan ku lo bini riba e tera habitá, pasobra e podernan di shelu lo keda sagudí.” El a bisa tambe: “Anto nan lo mira e Yu di hende bini den un nubia ku poder i gran gloria.”—Luk. 21:26, 27.
15, 16. Ken lo forma “e ehérsitonan” ku lo kompañá Kristu den e bataya?
15 E buki di Revelashon ta bisa ku e Rei ta bini pa ehekutá huisio “ku poder i gran gloria.” E ta bisa: “Mi a mira shelu habri, i ata un kabai blanku. I esun sintá riba dje yama Fiel i Berdadero, i e ta husga i bringa guera ku hustisia. Es mas, e ehérsitonan den shelu tabata siguié riba kabai blanku, i nan tabata bistí na lenen fini, blanku i limpi. I for di su boka tabata sali un spada largu i skèrpi pa e por a dal e nashonnan kuné, i lo e goberná nan ku un bara di heru. Ademas, lo e trapa den e baki di pèrs drùif ku ta e furia di e rabia di Dios, e Todopoderoso.”—Rev. 19:11, 14, 15.
16 Ken ta e guereronan ku ta forma “e ehérsitonan” ku lo kompañá Kristu den e bataya? Ora Hesus a faha su spada pa saka Satanas i su demoñonan for di shelu, e tabata kompañá pa “su angelnan.” (Rev. 12:7-9) Pues, ta parse lógiko pa konkluí ku na e guera di Armagedon, Kristu su angelnan santu lo forma parti di su ehérsito. Tin mas persona ku lo forma parti di su ehérsito? Hesus a primintí su rumannan ungí lo siguiente: “Esun ku sali viktorioso i kumpli te na fin ku loke mi a manda lo mi duna outoridat riba e nashonnan, e mesun outoridat ku mi a risibí di mi Tata. I e persona ei lo goberná e pueblo ku un bara di heru di manera ku nan lo ser destruí na pida pida meskos ku pòchi di klei.” (Rev. 2:26, 27) Pues, Kristu su rumannan ungí, kendenan tur lo ta den shelu e tempu ei, tambe lo forma parti di su ehérsito selestial. E ko-gobernantenan ungí akí lo ta na lado di Kristu ora e ta hasi “kosnan spantoso” miéntras e ta goberná e nashonnan ku bara di heru.
17. (a) Kiko e kabai blanku ku Kristu ta sintá riba dje ta representá? (b) Kiko e spada i e bog ta simbolisá?
17 Lesa Salmo 45:5. Revelashon 6:2 ta bisa: “Mi a wak, i ata un kabai blanku; i esun sintá riba dje tabatin un bog; i Dios a dun’é un korona, i el a sali bai, vensiendo su enemigunan i pa kompletá su viktoria.” E echo ku e Rei ta sintá riba kabai blanku ta nifiká ku e ta bringa un guera limpi i hustu den Yehova su bista. (Rev. 19:11) Fuera di un spada, e Rei tin un bog tambe. Tantu e spada komo e bog ta simbolisá e medionan ku Kristu lo usa pa ehekutá huisio riba su enemigunan.
18. Kiko lo sosodé ora Kristu usa su “flechanan”?
18 Usando idioma poétiko, e salmista a profetisá ku e Rei su ‘flechanan skèrpi’ lo penetrá ‘kurason di su enemigunan’ i pone ‘pueblonan kai’ su dilanti. E matansa akí lo ta mundial. Yeremías a profetisá: “Esnan ku SEÑOR mata riba e dia ei lo keda bentá tur kaminda, for di esun ekstremo di mundu te na e otro.” (Yer. 25:33) Un profesia paralelo ta bisa: “Mi a mira tambe un angel pará den solo, i ku stèm duru el a grita tur para ku ta bula den shelu: ‘Bini akinan! Bini huntu pa e gran bankete di Dios, pa boso por kome karni di rei, karni di komandante militar, karni di hòmber fuerte, karni di kabai i di esnan sintá riba nan i karni di tur hende, tantu di hende liber komo di esklabo, di grandi i di chikitu.’”—Rev. 19:17, 18.
19. Kon Kristu lo sigui “bai viktoriosamente” i kompletá su viktoria?
19 Despues di destruí e mundu malbado di Satanas, Kristu, den tur su splendor, òf mahestat, lo sigui “bai viktoriosamente.” (Sal. 45:4) Lo e kompletá su viktoria ora e tira Satanas i su demoñonan den abismo, kaminda nan lo keda durante henter e Reinado di Mil Aña. (Rev. 20:2, 3) Komo ku Diabel i su demoñonan lo ta inaktivo e tempu ei, habitantenan di tera lo ta liber di influensia satániko i nan lo por someté nan mes kompletamente na nan viktorioso i glorioso Rei. Pero, promé ku nan por mira planeta Tera kompletamente transformá den un paradeis mundial, nan lo tin un otro motibu pa alegrá huntu ku nan Rei i su ko-gobernantenan selestial. E siguiente artíkulo lo trata e akontesimentu gososo ei.
[Nota]
^ par. 8 Salmo 45:6 (NW): “Dios ta bo trono pa tur eternidat, sí, pa semper; e bara di bo Reino ta un bara di rektitut.”
“Laga nos alegrá i keda masha kontentu . . . pasobra e ora pa e kasamentu di e Lamchi a yega.”—REV. 19:7.
1, 2. (a) Ken su kasamentu lo kousa alegria den shelu? (b) Ki preguntanan ta lanta?
PREPARASHON di un kasamentu semper ta tuma tempu. E kasamentu ku nos ta bai papia di dje ta un kasamentu masha spesial—e kasamentu di un rei. Preparashon pa e kasamentu akí ta tumando lugá kasi 2.000 aña kaba. Bo por imaginá bo esei? Awor sí e tempu pa e brùidehòm uni ku su brùit ta yegando. Pronto músika alegre lo yena palasio di e Rei i multitut di bos selestial lo kanta: “Alabá Yah! Pasobra Yehova nos Dios, e Todopoderoso, a kuminsá reina komo rei. Laga nos alegrá i keda masha kontentu i dun’é gloria, pasobra e ora pa e kasamentu di e Lamchi a yega, i su brùit a prepará su mes kaba pa e kasamentu.”—Rev. 19:6, 7.
2 Sin duda, “e Lamchi” ku e teksto akí ta papia di dje ta Hesukristu. (Huan 1:29) Kon e brùidehòm akí ta bistí pa su kasamentu? Ken ta su brùit? Kon e brùit ta ser prepará pa e matrimonio? Na ki tempu e kasamentu akí lo tuma lugá? E kasamentu akí lo kousa gran alegria den shelu. Pero, kiko di e personanan ku tin speransa di biba pa semper riba tera, nan tambe lo alegrá? Nos ta ansioso pa haña kontesta pa e preguntanan akí, p’esei laga nos sigui analisá Salmo 45.
3, 4. (a) Kiko e salmista a bisa tokante e pañanan di kasamentu di e Brùidehòm, i kiko ta hasié mas i mas felis? (b) Ken “e yu muhénan di reinan” i “e reina” ku ta alegrá ku e Brùidehòm ta simbolisá?
3 Lesa Salmo 45:8 i 9. E Brùidehòm, kende ta Hesukristu, ta bisti su paña real pa e kasamentu. Su pañanan tin un fragansia dushi manera di e “mihó spesereinan” tal komo mirra i kasia. Esakinan ta algun di e spesereinan ku nan tabata usa pa traha e zeta santu di ungimentu ku nan tabata usa na Israel.—Éks. 30:23-25.
4 E dushi músika selestial ku ta yena e palasio ta pone e Brùidehòm sintié mas i mas felis segun ku e dia di su kasamentu ta yega serka. E “reina” tambe ta kompartí e goso di e Brùidehòm. E reina ta simbolisá e parti selestial di Yehova su organisashon, ku ta konsistí di e angelnan santu, ku Beibel ta referí na dje tambe komo e “yu muhénan di reinan.” Ta masha emoshonante pa tende bosnan selestial deklará: “Laga nos alegrá i keda masha kontentu . . . pasobra e ora pa e kasamentu di e Lamchi a yega”!
5. Ken lo bira “esposa di e Lamchi”?
5 Lesa Salmo 45:10 i 11. Nos a identifiká e Brùidehòm, pero ken ta su brùit? E brùit no ta un persona literal; e ta simbolisá tur e 144.000 kristiannan ungí ku ta forma e kongregashon ungí ku Hesukristu ta dirigí. (Lesa Efesionan 5:23, 24.) Ta e kristiannan ungí akí lo bai reina huntu ku Kristu den su Reino Mesiániko. (Luk. 12:32) Nan ta “sigui e Lamchi unda ku e bai.” (Rev. 14:1-4) Nan ta bira “esposa di e Lamchi” i lo biba huntu kuné den shelu.—Rev. 21:9; Huan 14:2, 3.
6. Dikon Beibel ta referí na e ungínan komo “yu muhé di rei,” i dikon nan a haña instrukshon pa ‘lubidá nan pueblo’?
6 Beibel ta referí na e futuro brùit akí no solamente komo “yu muhé” ma tambe komo “yu muhé di rei.” (Sal. 45:13) Ken ta e otro “rei” akí ku Salmo 45:13 ta papia di dje? Yehova naturalmente, pasobra ta Yehova a adoptá e kristiannan ungí komo su ‘yunan.’ (Rom. 8:15-17) I komo ku e ungínan tin ku bira un brùit selestial, nan a haña instrukshon pa ‘lubidá nan pueblo i kas di nan tata [terenal].’ Nan tin ku keda ku nan “mente fihá riba e kosnan djariba, no riba e kosnan ku ta riba tera.”—Kol. 3:1-4.
7. (a) Kon Kristu ta preparando su futuro brùit? (b) Kon e brùit ta mira su futuro Brùidehòm?
7 Kristu tin siglonan ta prepará su futuro brùit pa nan matrimonio selestial. Apòstel Pablo a bisa ku Kristu “a stima e kongregashon i a entregá su bida p’e, pa e por santifik’é dor di purifik’é ku e baño di awa pa medio di e palabra, pa e por presentá e kongregashon na su mes den su splendor, sin mancha, sin ploi ni nada paresido, pa e kongregashon por ta santu i sin defekto.” (Efe. 5:25-27) Pablo a skirbi e kristiannan ungí na Korinto di antigwedat: “Mi ta profundamente interesá den boso, pasobra ami personalmente a primintí boso den matrimonio na ún esposo, esta, Kristu, i mi ke presentá boso komo un bírgen puru na dje.” (2 Kor. 11:2) Hesukristu, e Brùidehòm, ta balorá e bunitesa spiritual di su futuro brùit. E brùit, na su turno, ta ‘bùig dilanti’ di su futuro esposo i ta asept’é boluntariamente komo su “señor.”
8. Dikon ta apropiá ku Beibel ta bisa ku e brùit ta “den tur su gloria”?
8 Lesa Salmo 45:13 i 14a. “Den tur su gloria,” e brùit ta presentá pa e kasamentu real. Sí, e ta masha bunita “dòrná pa su brùidehòm.” Revelashon 21:2 ta kompará e brùit ku un stat, Herúsalèm Nobo, i ta bisa ku e tin “e gloria di Dios.” E stat selestial akí ta bria manera ‘un piedra masha presioso, sí, manera un piedra di yaspe ku ta bria kla manera kristal.’ (Rev. 21:10, 11) Manera nos a mira, e buki di Revelashon ta deskribí e splendor di Herúsalèm Nobo na un manera masha bunita. (Rev. 21:18-21) No ta nada straño ku e salmista a bisa ku e brùit akí ta “den tur su gloria”! No por ta otro, pasobra ta den shelu e kasamentu akí lo tuma lugá.
9. Ken ta e “rei” ku nan ta hiba e brùit serka dje, i kon e brùit ta bistí?
9 Nan ta hiba e brùit pa su Brùidehòm, kende ta e Rei di e Reino Mesiániko. El a prepará su brùit, purifikand’é “ku e baño di awa pa medio di e palabra.” E brùit ta “santu i sin defekto.” (Efe. 5:26, 27) Anto e brùit mester ta apropiadamente bistí pa e okashon. I esei ta e kaso tambe pasobra su bistí ta “gewef ku hilu di oro,” i ku su “paña tur bòrdá” nan ta ‘hib’é serka e rei.’ Pa e kasamentu ku e Lamchi, ta ‘permití e brùit bisti lenen fini, briante i limpi; pasobra e lenen fini ta representá e echonan hustu di e santunan.’—Rev. 19:8.
10. Na ki tempu e kasamentu di e Lamchi lo tuma lugá?
10 Lesa Revelashon 19:7. Na ki tempu e kasamentu di e Lamchi lo tuma lugá? Maske Revelashon 19:7 ta bisa ku e brùit ta “prepará su mes” pa e kasamentu, e versíkulonan ku ta sigui no ta deskribí e kasamentu mes. Nan ta duna un deskripshon bibu di e último fase di e tribulashon grandi. (Rev. 19:11-21) Akaso esaki ta nifiká ku e kasamentu lo tuma lugá promé ku e Rei kompletá su viktoria? Nò. E vishonnan den e buki di Revelashon no ta skirbí den órden kronológiko. Salmo 45 ta mustra ku e kasamentu real akí lo tuma lugá despues ku Hesukristu, e Rei, faha su spada i derotá su enemigunan.—Sal. 45:3, 4.
11. Den ki órden Kristu lo derotá su enemigunan?
11 A base di loke Beibel ta bisa, nos por konkluí ku e susesonan lo tuma lugá den e siguiente órden: Promé, “e gran prostituta,” Babilonia e Grandi, ku ta simbolisá e imperio mundial di religion falsu, lo ser eliminá kompletamente. (Rev. 17:1, 5, 16, 17; 19:1, 2) Despues, Kristu lo destruí e restu di Satanas su mundu malbado na Armagedon, “e guera ku lo tuma lugá riba e gran dia di Dios.” (Rev. 16:14-16; 19:19-21) Finalmente, e Rei-Guerero lo kompletá su viktoria, tirando Satanas i su demoñonan den abismo, unda nan lo ta inaktivo, komo si fuera morto.—Rev. 20:1-3.
12, 13. (a) Na ki tempu e kasamentu di e Lamchi lo tuma lugá? (b) Ken ta esnan ku lo alegrá den shelu debí na e kasamentu di e Lamchi?
12 Durante Kristu su presensia, kristiannan ungí ku keda fiel te na morto ta ser resusitá pa biba den shelu. Poko despues di e destrukshon di Babilonia e Grandi, Hesus lo tuma e restu di e 144.000 rumannan ungí pa nan ta den shelu huntu kuné. (1 Tes. 4:16, 17) Konsekuentemente, promé ku e guera di Armagedon kuminsá, tur e personanan ku ta forma e “brùit” lo ser tumá den shelu. Despues di Armagedon, e kasamentu di e Lamchi lo tuma lugá. Esei lo ta sin duda un okashon masha gososo! Revelashon 19:9 ta bisa: “Felis ta esnan invitá na e bankete di kasamentu di e Lamchi.” Sí, e brùit lo ta realmente felis. E Brùidehòm tambe lo ta sumamente felis ya ku tur e miembronan ku ta forma e 144.000 ta huntu kuné. Manera Beibel ta bisa na un manera simbóliko, nan ta kome i bebe huntu ku Hesus na mesa den su Reino. (Luk. 22:18, 28-30) Pero no ta e brùit i e Brùidehòm so ta alegrá ku nan kasamentu.
13 Manera nos a lesa anteriormente, bosnan den shelu lo kanta: ‘Laga nos alegrá i keda masha kontentu i duna [Yehova] gloria, pasobra e ora pa e kasamentu di e Lamchi a yega, i su brùit a prepará su mes kaba pa e kasamentu.’ (Rev. 19:6, 7) Awor, kiko di Yehova su sirbidónan riba tera? Nan tambe lo selebrá?
14. Ken ta “e bírgennan” ku Salmo 45 ta papia di dje?
14 Lesa Salmo 45:12, 14b i 15. Profeta Zakarías a bisa ku den e último dianan hende di rònt mundu lo ta kontentu di por sirbi Yehova huntu ku e restu di Israel spiritual. El a skirbi: “Den e dianan ei dies hòmber for di tur e nashonnan lo kohe bistí di un hudiu tene, bisando: ‘Laga nos bai ku boso, pasobra nos a tende ku Dios ta ku boso.’” (Zak. 8:23) Salmo 45:12 ta referí na e ‘dies hòmbernan’ simbóliko akí komo “e yu muhé di Tiro” i “e rikunan den e pueblo.” Nan ta duna e restu di e rumannan ungí regalo i ta traha duru pa apoyá nan i a la bes nan ta buska yudansa di e rumannan akí pa sirbi Yehova. Desde 1935 padilanti, e restu di e rumannan ungí a guia miónes di hende “na hustisia”: Nan a siña nan e bèrdat tokante Yehova. (Dan. 12:3) E kompañeranan leal akí di e rumannan ungí a purifiká nan mes: Nan a eliminá tur rastro di religion falsu for di nan bida. Ta p’esei Beibel ta yama e kompañeranan akí di e brùit ‘bírgen.’ Nan a dediká nan bida na Yehova i a proba ku nan ta siguidónan leal di Hesukristu, e Rei.
15. Kon e kompañeranan ‘bírgen’ ta yuda e rumannan ungí ku ainda ta riba tera?
15 E restu di e rumannan ungí ta masha kontentu ku e yudansa ku nan kompañeranan ‘bírgen’ ta duna nan den e trabou di prediká ‘e bon notisia di e Reino’ zelosamente den henter tera. (Mat. 24:14) No ta “e spiritu i e brùit” so “ta sigui bisa: ‘Bini!’” E hendenan ku tende e yamada ei tambe ta bisa: “Bini!” (Rev. 22:17) Sí, e ‘otro karnénan’ a tende e rumannan ungí bisa “Bini!,” p’esei nan a uni ku nan pa invitá hende di rònt mundu pa “Bini!”—Huan 10:16.
16. Ki privilegio Yehova a duna e otro karnénan?
16 E rumannan ungí ta stima nan kompañeranan i nan ta kontentu ku Yehova, Tata di e Brùidehòm, a duna e otro karnénan tambe e privilegio di alegrá ora e kasamentu di e Lamchi tuma lugá. Manera Beibel a profetisá, ku goso i alegria, e kompañeranan ‘bírgen’ ta ser hibá paden. Sí, e otro karnénan, kendenan tin e speransa di biba pa semper riba tera, lo alegrá huntu ku henter universo ora e matrimonio di e Lamchi tuma lugá den shelu. P’esei mes e buki di Revelashon ta bisa ku e “multitut grandi” ta “pará dilanti di e trono i dilanti di e Lamchi.” Nan ta rindi sirbishi sagrado na Yehova den e patio terenal di Yehova su gran tèmpel spiritual.—Rev. 7:9, 15.
17, 18. Ki benefisio e kasamentu di e Lamchi lo trese, i tata di ken Kristu lo bira durante su Reinado di Mil Aña?
17 Lesa Salmo 45:16. E kompañeranan ‘bírgen’ di Kristu su brùit selestial lo haña mas motibu ainda pa alegrá ora nan mira e benefisionan ku e kasamentu akí lo trese den e mundu nobo. Hesukristu, e Rei, lo dirigí su atenshon na tera i resusitá su “tatanan” terenal. Debí na esaki, nan lo bira su “yunan” terenal. (Huan 5:25-29; Heb. 11:35) Hesus lo nombra algun di e ‘yu’ hòmbernan akí komo “prens den henter e pais,” òf tera. I sin duda Kristu lo nombra algun di e ansianonan fiel di nos tempu tambe pa dirigí asuntu den e mundu nobo.—Isa. 32:1.
18 Durante su Reinado di Mil Aña, Kristu lo bira tata di otro hende tambe. Kon asina? Wèl, tur hende ku haña bida eterno ta haña esaki pasobra nan a pone fe den Hesus su sakrifisio di reskate. (Huan 3:16) Di e manera ei, Kristu ta bira nan “Tata Eterno.”—Isa. 9:6, 7.
19, 20. Ki efekto e susesonan asombroso registrá na Salmo 45 tin riba tur kristian berdadero djawe?
19 Lesa Salmo 45:1 i 17. No tin duda, e susesonan registrá na Salmo 45 mester interesá tur kristian. E rumannan ungí ku ainda ta riba tera ta masha kontentu ku pronto nan lo ser reuní den shelu huntu ku nan rumannan i nan Brùidehòm, Hesukristu. E otro karnénan ta sinti nan motivá pa bira mas sumiso na nan glorioso Rei. Ademas, nan ta kontentu ku nan a haña e privilegio di por ta kompañero di e rumannan ungí ku ta riba tera ainda. Despues di nan matrimonio, Kristu i su brùit lo bendishoná tera su habitantenan rikamente.—Rev. 7:17; 21:1-4.
20 Sin duda, nos ta ansioso pa mira kumplimentu di e ‘bon palabranan,’ òf bon notisia, tokante e Rei di e Reino Mesiániko. Pero segun ku nos ta warda, nos ta sinti nos motivá pa sigui hasi e Rei su nòmber konosí pa asina yuda otronan “rekordá” su nòmber. Laga nos ta entre esnan ku ta “alabá,” òf onrá, e Rei “pa semper i semper.”
UN BIUDA pober ta brasa su yu hòmber, su úniko yu. E no por kere su bista: Djis un ratu promé, e yu akí tabata morto den su brasa. Pero awor, e biuda ta masha kontentu pasobra su yu ta na bida atrobe i ta smail kuné. Su huéspet ta bis’é: “Mira, bo yu ta bibu.”
E resurekshon akí a tuma lugá kasi 3.000 aña pasá. Bo por lesa e relato akí na 1 Reinan kapítulo 17. E huéspet tabata Elías, un profeta di Dios. E mama tabata un biuda di e pueblo di Sarepta, pero Beibel no ta menshoná su nòmber. E resurekshon di su yu hòmber ta un suseso ku sigur a fortalesé su fe. Segun ku nos ta analisá e ehèmpel ku e biuda akí a pone, nos lo siña algun lès masha importante.
Yehova a determiná ku lo a bai tin un periodo largu di sekura durante e reinado di Akab, kende tabata un rei malbado di Israel. Despues ku Elías a anunsiá esaki, Dios a skonde Elías pa Akab i a perkurá na un manera milagroso pa Elías haña kuminda; Yehova a usa raf pa hiba pan i karni p’e. Despues, Yehova a bisa Elías: “Lanta, bai Sarepta, ku ta pertenesé na Sidon, i keda ayanan; mira, ayanan mi a duna un biuda òrdu pa duna bo di kome.”—1 Rei. 17:1-9.
Ora Elías a yega Sarepta, el a mira un biuda pober ta piki palu. Kisas lo el a puntra su mes: ‘Ta e señora akí mester perkurá kuminda pa mi? Kon lo e por hasi esei siendo ku e mes ta asina pober?’ Apesar di kualke duda ku Elías por tabatin, el a kuminsá papia ku e señora. El a bis’é: “Pa fabor, buska poko awa den un butishi pa mi, pa mi bebe.” Ora e señora tabata bai buska awa, Elías a pidié “trese pida pan” tambe p’e. (1 Rei. 17:10, 11) E biuda no tabatin problema pa duna su bishita algu di bebe, pero pida pan sí tabata un problema.
E biuda a kontest’é: “Manera SEÑOR [Yehova] bo Dios ta biba, mi no tin pan, solamente un man di hariña den e kònchi i un tiki zeta den e butishi; i mira, mi ta piki algun pida palu pa mi bai paden i prepar’é pa mi ku mi yu hòmber, pa nos kom’é i muri.” (1 Rei. 17:12) Laga nos para ketu un ratu na e kòmbersashon akí i wak kiko e ta revelá.
E biuda a rekonosé ku Elías tabata un israelita, un sirbidó di Yehova. Nos ta komprondé esei for di su ekspreshon ‘manera Yehova bo Dios ta biba.’ Ta parse ku aunke e biuda tabata konosé e Dios di Israel, e no tabata konos’é sufisientemente pa bisa ‘mi Dios’ ora el a referí na Yehova. E biuda tabata biba na Sarepta, un pueblito ku tabata “pertenesé na” e stat Sidon na Fenisia òf ku aparentemente tabata dependé di e stat ei. Muy probablemente, tabatin masha hopi adoradó di Baal ta biba na Sarepta. No opstante, Yehova a mira algu eksepshonal den e biuda akí.
Aunke e biuda pober di Sarepta tabata biba meimei di hende ku tabata adorá ídolo, su echonan a demostrá ku e tabatin fe den e Dios di Israel. Yehova a manda Elías serka e biuda akí pa benefisiá tantu e biuda komo e profeta mes. Nos por siña un lès importante for di esaki.
No ta tur habitante di Sarepta tabata mal hende. E echo ku Yehova a manda Elías serka e biuda a mustra ku Yehova ta tuma nota di hende di bon kurason pero ku ainda no ta Su sirbidó. Sí, Yehova “ta aseptá tur hende di tur nashon ku ta tem’é i ku ta hasi loke ta korekto.”—Echo. 10:35.
Kuantu hende den bo teritorio no ta manera e biuda di Sarepta? Aunke nan por ta rondoná pa hende ku ta sirbi dios falsu, podisé nan sí ta deseá algu mihó. Kisas nan no konosé Yehova mes òf kisas nan sa masha poko kos di dje; p’esei, nan mester di yudansa pa por aseptá adorashon berdadero. Abo ta buska i yuda hende asina?
Awor, laga nos para ketu un ratu i pensa riba loke Elías a pidi e biuda. E biuda a kaba di bis’é ku despues ku e prepará kuminda pa e i su yu, nan lo kome i muri. Pero wak kiko Elías a bis’é: “No tene miedu; bai, hasi manera bo a bisa, ma traha un pan buskuchi chikitu for di dje pa mi promé, i tres’é pa mi; i despues bo por traha un pa bo mes i pa bo yu hòmber. Pasobra asina e SEÑOR Dios di Israel ta bisa: ‘E kònchi di hariña lo no bira bashí, ni e butishi di zeta lo no bira bashí, te dia ku SEÑOR manda áwaseru riba e superfisie di tera.’”—1 Rei. 17:11-14.
Den un situashon asina, algun hende lo por a reakshoná i bisa: ‘Ablif, duna bo nos último kos di kome? Mi mester ta loko!’ Pero e biuda no a reakshoná asina. Aunke e no tabata konosé Yehova bon, el a kere Elías i a hasi loke el a pidié. Esei sí tabata un prueba grandi! Pero, e biuda a tuma un bon desishon.
I Dios no a laga e biuda pober akí desampará. Manera Elías a primintié, Yehova a rende e tiki hariña i zeta ku e tabatin pa asina Elías, e biuda i e biuda su yu hòmber por a kome te ora e tempu di sekura a terminá. Sí, manera Yehova a bisa mediante profeta Elías, ‘ni e kònchi di hariña ni e butishi di zeta no a bira bashí.’ (1 Rei. 17:16; 18:1) Si e biuda no a hasi manera Elías a bis’é, e pan ku el a traha ku e tiki hariña i zeta ku e tabatin sigur lo a resultá di ta su último kuminda. Pero e biuda a desplegá fe, a konfia den Yehova i a duna Elías kuminda promé.
Un lès ku nos por siña for di e relato akí ta ku Dios ta bendishoná hende ku ta pone fe den dje. Pues, si bo pone fe den Yehova ora bo integridat i fe ta ser poné na prueba, Yehova lo yuda bo. Lo e perkurá pa bo, protehá bo i lo e ta un Amigu ku lo yuda bo trata ku bo prueba.—Éks. 3:13-15.
Na 1898, Zion’s Watch Tower a saka e siguiente lès for di e relato akí: ‘Komo ku e señora tabatin e fe ku a motiv’é pa obedesé Dios, el a ser konsiderá digno di haña yudansa di Señor mediante e profeta. Pero si e no a pone fe den Dios, Yehova lo a haña un otro biuda ku sí lo kier a hasi esei. Esaki ta konta pa nos tambe: Na vários etapa di bida, tin momento ku Señor ta permití nos pasa den prueba. Si nos pone fe den Dios, lo e bendishoná nos sigur. Pero si nos no hasié, nos lo pèrdè su bendishon.’
Ora nos ta haña nos ku prueba, nos mester buska Dios su guia den e Skritura i den nos publikashonnan basá riba Beibel. Kaba, nos mester aktua na armonia ku e guia ku Yehova ta duna nos maske kon difísil esei por ta pa aseptá. Yehova sigur lo bendishoná nos rikamente si nos ta aktua na armonia ku e proverbio sabí akí: “Konfia den SEÑOR ku henter bo kurason, i no dependé riba bo mes komprondementu. Den tur bo kamindanan rekonos’é, i e lo dirigí bo bereanan.”—Pro. 3:5, 6.
E biuda tabata a punto di pasa den un otro prueba di fe. E relato bíbliko ta bisa: “Despues di e kosnan akí, e yu hòmber di e muhé, e ama di kas, a bira malu; i su malesa tabata asina grave ku no a keda rosea den dje.” Buskando motibu pa e tragedia akí, e biuda tristu a bisa Elías: “Ta kiko mi tin di hasi ku bo, o hòmber di Dios? Bo a bini serka mi pa trese mi inikidat na memoria i pa mata mi yu!” (1 Rei. 17:17, 18) Kiko e biuda kier a bisa ku e palabranan amargo ei?
Akaso el a kòrda riba un piká ku el a kometé i ku tabata molestiá su konsenshi? Akaso el a pensa ku morto di su yu hòmber tabata kastigu di Dios i ku ta Elías a trese morto pa su yu? Beibel no ta bisa, pero un kos ta sigur: E biuda no a kulpa Dios di ningun inhustisia.
Ora Elías a tende ku e yu hòmber di e biuda a muri i ku e biuda tabata pensa ku ta é a kousa morto di e yu, esei lo mester a shòk é. Elías a karga e kurpa sin bida di e mucha hòmber i a hib’é den e kamber ariba. I Elías a sklama: “O SEÑOR mi Dios, bo a trese kalamidat tambe riba e biuda serka ken mi ta keda, dor di laga su yu muri?” E profeta lo no por a soportá e pensamentu di ku hende lo por a reprochá Yehova su nòmber si El a permití e biuda bondadoso i hospitalario akí sigui sufri. P’esei Elías a supliká Yehova: “O SEÑOR mi Dios, mi ta roga bo, laga bida di e mucha akí bolbe den dje.”—1 Rei. 17:20, 21.
Yehova a skucha Elías su orashon. E biuda a perkurá pa Su profeta i a pone fe den Dios. Aparentemente, Yehova a permití e malesa di e mucha hòmber sigui desaroyá, pasobra e tabata sa ku lo e bai resusitá e hóben akí—e promé resurekshon registrá den e Skritura—i ku esaki lo a duna futuro generashonnan speransa. P’esei, ora Elías a roga Yehova, Yehova a lanta e mucha for di morto. Bo por imaginá bo kon kontentu e biuda lo a bira ora ku Elías a bis’é: “Mira, bo yu ta bibu”? E biuda a kontestá Elías: “Awor mi sa ku bo ta un hòmber di Dios, i ku e palabra di SEÑOR den bo boka ta bèrdat.”—1 Rei. 17:22-24.
E relato na 1 Reinan kapítulo 17 no ta bisa nada mas tokante e biuda akí. Pero, mirando ku Hesus a papia bon di e biuda akí, nos por konkluí ku e señora akí lo a pasa restu di su bida sirbiendo Yehova fielmente. (Luk. 4:25, 26) Su relato ta siña nos ku Dios ta bendishoná hende ku ta yuda Su sirbidónan. (Mat. 25:34-40) E ta duna prueba tambe ku Dios ta perkurá pa esnan ku ta keda leal na dje asta den situashon masha difísil. (Mat. 6:25-34) Es mas, e relato akí ta mustra ku Yehova tin e deseo i e poder pa resusitá e mortonan. (Echo. 24:15) Esakinan sigur ta motibunan ekselente pa nos keda kòrda e biuda di Sarepta.
“Pasobra el a stima mi, p’esei lo mi libr’é; lo mi proteh’é, pasobra e konosé mi nòmber.”—SAL. 91:14.
1, 2. (a) Di ki manera miembronan di un famia por ta distinto for di otro? (b) Kua ta algun manera ku hende por haña e bèrdat?
TA YEHOVA a instituí e areglo di famia. (Efe. 3:14, 15) Sinembargo, asta si nos ta di mesun famia, nos sirkunstansia i personalidat no ta meskos. Podisé abo a krese huntu ku bo mayornan. Den kaso di otronan kisas esei tabata distinto ya ku nan mayornan a muri debí na malesa, aksidente òf un otro tragedia. Tin hende ku no sa mes ken ta nan mayornan.
2 Komo adoradónan di Yehova, nos tambe ta forma un famia, pero no ta nos tur a haña e bèrdat na mesun manera. Por ehèmpel, kisas manera algun hende sa bisa, abo ‘a lanta den e bèrdat,’ i bo mayornan a inkulká prinsipionan bíbliko den bo. (Deu. 6:6, 7) Òf kisas bo ta un di e míles di hendenan ku a haña e bèrdat mediante e trabou di prediká.—Rom. 10:13-15; 1 Tim. 2:3, 4.
3. Kiko tur hende tin en komun?
3 Apesar di e faktornan ku nos a kaba di menshoná, tin sierto kosnan ku nos tur tin en komun. Debí ku Adam a desobedesé Yehova, nos tur a heredá imperfekshon, piká i morto for di dje. (Rom. 5:12) No opstante, komo adoradónan berdadero, korektamente nos por yama Yehova “nos Tata.” P’esei, den pasado, e pueblo skohí di Dios a ekspresá e palabranan na Isaías 64:8, ku ta bisa: “O SEÑOR, abo ta nos Tata.” Es mas, Hesus a kuminsá su orashon modelo ku e palabranan akí: “Nos Tata ku ta den shelu, bo nòmber sea santifiká.”—Mat. 6:9.
4, 5. Ki faktornan nos lo analisá pa nos oumentá nos amor pa nos Tata, Yehova?
4 Yehova, nos Tata selestial, ta duna hende ku ta invoká su nòmber ku fe e kuido i protekshon ku nan tin mester. Refiriendo na un adoradó berdadero, Yehova a bisa: “Pasobra el a stima mi, p’esei lo mi libr’é; lo mi proteh’é, pasobra e konosé mi nòmber.” (Sal. 91:14) Sí, Yehova ta libra su pueblo na un manera amoroso for di nan enemigunan i ta protehá nan pa nan no kaba ku nan.
5 Awor, laga nos analisá tres faktor importante pa asina oumentá nos amor pa nos Tata selestial: (1) Nos Tata ta perkurá pa nos, (2) Yehova ta protehá nos i (3) Yehova ta nos mihó Amigu. Segun ku nos ta analisá e faktornan akí, ta bon pa nos meditá riba nos relashon ku Yehova i riba maneranan ku nos por onr’é komo nos Tata. Ta bon tambe pa nos reflekshoná riba e bendishonnan ku Yehova ta primintí hende ku hala serka dje.—Sant. 4:8.
6. Dikon nos por bisa ku Yehova ta Dunador di “tur don ku ta bon”?
6 Disipel Santiago a skirbi: “Tur don ku ta bon i tur regalo perfekto ta bini djariba; pues, nan ta baha for di e Tata di e lusnan selestial.” (Sant. 1:17) Bida riba su mes ta un regalo maravioso ku nos a risibí di Dios. (Sal. 36:9) Anto si nos usa nos bida pa hasi su boluntat, nos lo disfrutá di hopi bendishon awor i di bida eterno den futuro. (Pro. 10:22; 2 Ped. 3:13) Pero kon esei ta posibel siendo ku nos tur a heredá imperfekshon, piká i morto for di Adam?
7. Kon Dios a habri kaminda pa nos por tin un bon relashon kuné?
7 Definitivamente Yehova ta e Gran Perkurador den hopi manera ku nos no por ni imaginá. Su bondat inmeresí ta motiv’é pa sali na nos defensa. Por ehèmpel, ta bèrdat ku nos tur a heredá imperfekshon for di Adam i ta hasi piká. (Rom. 3:23) No opstante, debí na Yehova su amor, el a tuma inisiativa pa habri kaminda pa nos por tin un bon relashon kuné. Kon el a hasi esei? Apòstel Huan a skirbi: “Pa medio di esaki Dios a revelá e amor ku e tin pa nos: Dios a manda su Yu unigénito na mundu pa nos por haña bida pa medio di dje. E amor ei ta nifiká esaki: no ta nos a stima Dios, sino ta é a stima nos i a manda su Yu komo un sakrifisio di rekonsiliashon pa nos pikánan.”—1 Huan 4:9, 10.
8, 9. Kon Yehova a demostrá den tempu di Abraham ku Isak ku e ta e Gran Perkurador? (Wak e promé plachi.)
8 Alrededor di aña 1893 promé ku Kristu, un suseso profétiko a revelá te kon leu Yehova lo a bai pa hende obediente por risibí bida eterno. Hebreonan 11:17-19 ta splika: “Pa medio di fe Abraham, ora el a ser poné na prueba, na moda di papia, a ofresé Isak; e hòmber ku gustosamente a risibí e promesanan tabata kla pa sakrifiká su úniko yu, aunke Dios a bis’é: ‘Esnan ku lo ta yamá “bo desendientenan” lo bini pa medio di Isak.’ Ma el a rasoná ku Dios por a lanta su yu asta for di morto; i ta for di morto el a risibié simbólikamente.” Ta fásil pa mira e paralelo: Meskos ku Abraham tabata dispuesto pa sakrifiká su yu, Yehova a sakrifiká su yu boluntariamente pa reskatá humanidat.—Lesa Huan 3:16, 36.
9 Isak lo a keda masha kontentu ora ku e no mester a muri mas komo un sakrifisio. Sin duda el a keda masha gradisidu ku Yehova a perkurá un otro sakrifisio na su lugá: un chubatu di karné ku a pega den un pida mondi-será. (Gén. 22:10-13) P’esei, no ta nada straño ku Abraham a yama e lugá ei “Jehovah-jireh” (NW), ku ta nifiká Yehova “Lo Proveé.”—Gén. 22:14.
10, 11. Ken awe ta enkabesá e “enkargo di rekonsiliashon,” i kon nan ta hasi esei?
10 Ora nos meditá riba tur loke Yehova a perkurá pa nos, nos ta realisá tambe ku Hesus a hunga un papel masha importante den esaki. Pablo tambe a realisá esei, i el a skirbi: “Na e konklushon akí nos a yega: ún hende a muri pa tur, pasobra tur hende a muri kaba; i el a muri pa tur, pa esnan ku ta biba no biba mas pa nan mes, ma pa esun ku a muri pa nan i a ser lantá for di morto.”—2 Kor. 5:14, 15.
11 Komo ku e kristiannan den promé siglo tabata stima Dios i tabata apresiá e privilegio di por sirbié, nan a aseptá e “enkargo di rekonsiliashon” ku entusiasmo. Nan trabou di prediká i di hasi disipel a habri kaminda pa hende sinsero por a rekonsiliá ku Dios, disfrutá di su amistat i ku tempu bira su yunan. Awe, sirbidónan ungí di Yehova ta kumpli ku e mesun enkargo. Loke nan ta logra komo embahador di Dios i di Kristu ta hasi posibel ku hende ku ta dispuesto pa aseptá e bèrdat por hala serka Yehova i bira su sirbidó.—Lesa 2 Korintionan 5:18-20; Huan 6:44; Echo. 13:48.
12, 13. Kon nos por demostrá ku nos ta apresiá tur loke Yehova ta hasi pa nos?
12 Apresio pa Yehova, e Gran Perkurador, ta motivá tur kristian ku tin speransa di biba riba tera pa semper pa partisipá huntu ku e ungínan den e trabou di prediká e Reino. Den e trabou akí, nos ta hasi uso di Beibel, un otro maravioso provishon di Dios. (2 Tim. 3:16, 17) Ora nos ta hasi bon uso di Beibel den sirbishi, nos ta duna otro hende e oportunidat di haña bida eterno. Pa yuda nos den e trabou akí, nos tur ta dependé riba un otro provishon di Yehova: su spiritu santu. (Zak. 4:6; Luk. 11:13) Tur edishon di e Anuario di Testigunan di Yehova ta mustra ku e resultadonan di e trabou di prediká ta masha impreshonante. Ta un onor pa partisipá den e trabou akí ku ta duna alabansa na nos Tata i Perkurador!
13 Mirando tur loke Yehova a perkurá pa nos, ta bon pa nos kada un puntra nos mes: ‘Mi ta hasiendo tur loke mi por den sirbishi pa mustra Yehova kuantu mi ta apresiá tur loke el a hasi i ta hasi pa mi? Den ki maneranan mi por mehorá i bira un mihó predikadó di e bon notisia?’ Un manera ku nos por mustra nos apresio pa e maravioso provishonnan di Yehova ta di sigui pone e Reino na promé lugá den nos bida. Si nos hasi esei, Yehova lo sòru pa nos haña tur loke nos tin mester. (Mat. 6:25-33) Yehova su amor ta motivá nos pa hasi tur loke nos por pa agrad’é i hasi su kurason kontentu.—Pro. 27:11.
14. Kon Yehova a demostrá di ta e Libertador di su pueblo?
14 Salmista David a kanta: “Ami ta afligí i den nesesidat; sinembargo, Señor [Yehova] ta kòrda riba mi. Bo ta esun ku ta yuda mi i ta libra mi.” (Sal. 40:17) Bes tras bes, Yehova a demostrá di ta e Libertador di su pueblo komo grupo, spesialmente ora nan enemigunan tabata persiguí nan severamente. Nos ta masha gradisidu pa e yudansa ku Yehova ta perkurá na momentonan asina i tambe pa tur e provishonnan spiritual ku e ta perkurá konstantemente pa nos.
15. Duna un ehèmpel ku ta mustra kon un tata ku ta stima su yu ta hasi esfuerso pa proteh’é.
15 Un tata ku ta stima su yunan no solamente ta perkurá pa nan ma ta hasi esfuerso tambe pa protehá nan. Si nan ta den peliger, mesora e ta purba di reskatá nan. Un ruman hòmber, por ehèmpel, ta kòrda un insidente spesífiko ku a tuma lugá tempu ku e tabata hopi chikitu. El a konta ku un dia despues di sirbishi, bayendo kas, e i su tata mester a krusa un riu chikitu. Pero komo ku e mainta ei áwaseru a kai duru, e nivel di awa a subi, i e úniko manera pa krusa e riu tabata di bula di un piedra grandi pa otro. E ruman hòmber tabata dilanti di su tata. Ora e tabata bula di un piedra pa otro, el a pèrdè balansa i kai den e riu i a bai bou di awa dos biaha. El a keda masha kontentu ora su tata a gar’é na su skouder i asina evitá ku lo el a hoga. Di mes manera, nos Tata selestial ta libra nos for di e mundu malbado akí i for di su gobernante, Satanas. Sin duda Yehova ta e mihó Persona ku por protehá nos.—Mat. 6:13; 1 Huan 5:19.
16, 17. Kon Yehova a yuda i protehá e israelitanan ora nan tabata bringa ku e amalekitanan?
16 Na aña 1513 promé ku Kristu, Yehova a reskatá e israelitanan for di sklabitut na Egipto i a protehá nan milagrosamente segun ku nan tabata krusa Laman Kòrá. Durante e susesonan ku a sigui tambe Yehova a demostrá su amor na nan i a protehá nan. Despues di a kana den desierto den direkshon di Seru Sinaí, e nashon a yega Refidim.
17 Mirando loke Beibel ta profetisá na Génesis 3:15, nos por imaginá nos mes kon loko Satanas tabata pa haña un chèns p’e ataká e israelitanan ku den su bista a parse di ta indefenso. El a hasi esaki usando e amalekitanan, kendenan tabata enemigu di e pueblo di Dios. (Num. 24:20) Awor, kon Yehova a usa kuater hòmber fiel—Hosue, Moises, Aron i Hur—pa protehá su pueblo? Segun ku Hosue tabata bringa kontra e amalekitanan, Moises, Aron i Hur tabata riba un seritu den serkania. Tanten ku Moises su mannan tabata na laira, Yehova tabata yuda e israelitanan vense nan enemigunan. Ora Moises su mannan tabata kansa, Aron ku Hur tabata wanta nan na laira. Pues, ta ku Yehova su yudansa i protekshon, “Hosue a derotá Amalek i su pueblo.” (Éks. 17:8-13) Despues, Moises a traha un altar einan i a yam’é “Jehovah-nissi,” ku ta nifiká Yehova ta mi Refugio (NW).—Éks. 17:14, 15.
18, 19. Kon Dios ta protehá su sirbidónan den nos tempu?
18 Yehova ta protehá hende ku ta stim’é i obedes’é. Meskos ku e israelitanan na Refidim, ora nos enemigunan ta ataká nos, nos ta akudí na Yehova pa protekshon. Hopi bes el a yega di protehá nos komo grupo, i yuda nos keda leu for di gara di Satanas. Pensa riba e hopi okashonnan ku Dios a protehá nos rumannan ku a haña nan ku persekushon pasobra nan a mantené nan neutralidat kristian. Esaki a sosodé, por ehèmpel, na Alemania i na otro paisnan ora e nazinan tabata na poder den dékada di 1930 pa prinsipio di añanan 1940. Ora nos lesa i meditá riba e historianan di bida i e relatonan den nos Anuario ku ta mustra kon Yehova a protehá nos rumannan den tempu di persekushon, nos konfiansa den Yehova, kende ta nos Refugio, ta bira mas fuerte.—Sal. 91:2.
19 Ademas, Yehova ta usa su organisashon i publikashonnan ku esaki ta produsí pa duna nos rekordatorionan amoroso pa protehá nos. Pensa kon e rekordatorionan akí a protehá nos den e último añanan. Segun ku e mundu akí ta sigui bira mas i mas opseshoná ku sèks, alkohòl i pornografia, Yehova ta duna nos rekordatorionan oportuno i yudansa práktiko pa nos por keda alerta pa peligernan moral. Resientemente, por ehèmpel, nos Tata selestial a konsehá nos pa evitá mal kompania via retnan sosial.*—1 Kor. 15:33.
20. Ki protekshon i guia nos ta haña mediante e kongregashon kristian?
20 Kon nos por demostrá ku nos ta personanan realmente ‘siñá’ pa Yehova? Kumpliendo ku su mandamentunan kuidadosamente. (Isa. 54:13) Nos kongregashonnan ta lugánan safe kaminda nos ta haña guia i protekshon, pasobra einan tin hòmbernan fiel ku ta duna nos yudansa i konseho bíbliko. (Gal. 6:1) Sí, Yehova ta usa e ‘regalonan den forma di hende’ akí pa kuida nos ku amor. (Efe. 4:7, 8) Kon nos mester reakshoná na nan guia? Nos mester ta obedesidu i sumiso, i Yehova lo bendishoná nos.—Heb. 13:17.
21. (a) Kiko nos mester ta determiná pa hasi? (b) Kiko e siguiente artíkulo ta splika?
21 Laga nos ta determiná pa semper sigui guia di spiritu santu i asina someté nos mes na nos Tata selestial. Ademas, nos tin ku meditá riba e bida di su Yu, Hesukristu, kende su ehèmpel eksepshonal nos ta hasi esfuerso pa imitá. Komo ku e tabata obedesidu te na morto, Yehova a rekompens’é rikamente. (Flp. 2:5-11) Si nos ta konfia den Yehova ku henter nos kurason, Yehova lo bendishoná nos tambe. (Pro. 3:5, 6) P’esei, laga nos semper dependé riba Yehova pasobra no tin otro persona ku por perkurá pa nos ni protehá nos mihó kuné. Pues, ta un goso i privilegio pa sirbié! Nos amor pa Yehova lo sigui krese segun ku nos ta meditá riba e di tres faktor ku ta demostrá ku nos Tata ta interesá den nos—su amistat. E siguiente artíkulo ta splika dikon Yehova ta nos mihó Amigu.
^ par. 19 Algun di e rekordatorionan akí nos ta haña den e siguiente artíkulonan: “Internet: cómo usar la red sin caer en ella,” den La Atalaya di 15 di ougùstùs 2011, página 3-5; “Tene Kuidou ku e Trampanan di Diabel!” i “Para Firme i Evitá e Trampanan di Satanas!” den E Toren di Vigilansia di 1 di ougùstùs 2012, página 23-32.
“[Abraham] a ser yamá ‘amigu di Yehova.’” —SANT. 2:23.
1. Kiko nos por hasi debí ku nos a ser kreá segun e imágen di Dios?
“E MUCHA ei ta meskos ku su tata (òf, mama).” Esaki ta un ekspreshon ku hopi bes hende sa usa pa indiká ku un mucha ta parse su mayornan òf ta reflehá sierto karakterístika di nan. I esei no ta nada straño pasobra tur yu ta heredá algu di nan tata i nan mama. Yehova, nos Tata selestial, ta e Dunador di bida. (Sal. 36:9) Komo su yunan riba tera, nos tambe ta reflehá sierto karakterístikanan di dje te na sierto grado. Por ehèmpel, debí ku nos a ser kreá segun su imágen, nos por rasoná, saka konklushon, sera i mantené amistat ku otro persona.—Gén. 1:26.
2. Kon bini Yehova por bira nos mihó Amigu?
2 Yehova por ta nos mihó Amigu. Un amistat asina por ta posibel debí na Dios su amor pa nos i nos fe den dje i den su Yu. Hesus a bisa: “Dios a stima mundu asina tantu ku el a duna su Yu unigénito, pa tur ku pone fe den dje no bai pèrdí, ma haña bida eterno.” (Huan 3:16) Nos tin ehèmpel di hopi persona ku tabatin bon relashon ku Yehova. Laga nos wak kiko nos por siña for di dos di nan.
3, 4. Dikon Abraham su amistat ku Yehova tabata distinto for di e relashon ku su desendientenan tabatin ku Yehova?
3 Yehova a referí na Abraham, e patriarka i tata di e israelitanan, komo “mi amigu.” (Isa. 41:8) Na 2 Krónikanan 20:7 tambe Beibel ta yama Abraham amigu di Dios. Kon bini e hòmber fiel ei por tabatin un bon relashon asina ku su Kreador? Esei ta pasobra Abraham a pone fe den Yehova.—Gén. 15:6; lesa Santiago 2:21-23.
4 Na prinsipio, Abraham su desendientenan, kendenan a bira e nashon di Israel di antigwedat, tambe tabatin Yehova komo nan Tata i Amigu. Pero lamentablemente, nan a pèrdè nan amistat ku Dios. Kon bini? Esei ta pasobra nan no a sigui pone fe den e promesanan di Yehova.
5, 6. (a) Kon bini Yehova a bira bo Amigu? (b) Ki preguntanan nos mester hasi nos mes?
5 Mas bo siña konosé Yehova, mas bo fe den dje ta oumentá i mas bo ta stim’é. Laga nos ban bèk na e tempu ku bo a komprondé ku Dios ta un Persona real, esta, un persona ku bo por sera un amistat íntimo kuné. Bo a haña sa tambe ku nos tur a nase den piká debí na e desobedensia di Adam. I bo a komprondé ku humanidat en general ta alehá for di Dios. (Kol. 1:21) Despues bo a komprondé ku nos amoroso Tata selestial no ta un persona ku ta leu for di nos i ku no ta interesá den nos. I ora nos a siña ku Yehova a sakrifiká su yu pa nos i a pone fe den e sakrifisio ei, nos a kuminsá kultivá un amistat ku Dios.
6 Segun ku nos ta reflekshoná riba tur loke nos a siña di Yehova, nos mester puntra nos mes: ‘Mi amistat ku Dios ta birando mas estrecho? Mi ta konfia plenamente den mi Amigu stimá, Yehova? Mi amor p’e ta oumentando mas i mas?’ Un otro persona di pasado ku tabatin un amistat será ku Yehova tabata Gideon. Laga nos wak kiko nos por siña for di su ekselente ehèmpel pa nos por imit’é.
7-9. (a) Ki eksperensia remarkabel Gideon tabatin, i kiko tabata resultado di esei? (Wak e promé plachi.) (b) Kon nos por bira amigu di Yehova?
7 Hues Gideon a sirbi Yehova durante un tempu difísil despues ku e nashon di Israel a drenta e Tera Primintí. Huesnan kapítulo 6 ta konta ku un angel di Yehova a bishitá Gideon na Ofra. E tempu ei, nan bisiñanan, esta e madianitanan, tabata un berdadero menasa pa Israel. P’esei, Gideon no tabata bati trigu den aire liber ma den baki-di-pèrs-wendrùif; asina, tabata fásil p’e kore skonde e trigu balioso. Gideon a keda sorprendí ora e angel a aparesé na dje i a yam’é “guerero balente.” P’esei, Gideon a puntra e angel si Yehova, kende a saka e israelitanan for di Egipto, realmente lo a bai yuda nan atrobe. Papiando den nòmber di e Kreador, e angel a primintí Gideon ku Yehova lo a yud’é.
8 Gideon tabata ke sa kon lo e por a “libra Israel for di man di Madian.” El a haña un kontesta masha kla: “Siguramente lo mi ta ku bo, i lo bo derotá Madian komo si fuera ta ún hòmber so.” (Hues. 6:11-16) Sin duda, Gideon lo tabata ke sa kon esei lo a tuma lugá presis, i p’esei el a pidi Dios un señal. For di e kòmbersashon akí nos por komprondé ku Gideon no a duda ningun momento so ku Yehova ta un Persona real.
9 Loke a sosodé despues a fortalesé Gideon su fe i a hal’é mas serka Dios. Gideon a prepará un kuminda i a sirbi e angel. E angel a sende un kandela milagrosamente ku e punta di su garoti i a kima e kuminda kompletamente. E ora ei, Gideon a komprondé ku en bèrdat ta Yehova a manda e angel. P’esei, tur spantá Gideon a sklama: “Ai, SEÑOR Dios! Pasobra awor mi a mira e angel di SEÑOR kara-kara.” (Hues. 6:17-22) E eksperensia ei a afektá Gideon su amistat ku Yehova? Di ningun manera! Al kontrali, esaki a pone Gideon sintié na pas ku Dios. Nos por komprondé esaki for di e nòmber ku Gideon a duna e altar ku el a traha na e sitio ei; el a yam’é “Jehovah-shalom” (NW), ku ta nifiká ‘Yehova ta Pas.’ (Lesa Huesnan 6:23, 24) Si nos ta meditá riba loke Yehova ta hasi pa nos tur dia, nos ta realisá ku e ta un berdadero Amigu. I si nos ta hasi orashon regularmente na Dios, mas nos ta sinti nos na pas kuné i nos amistat kuné lo bira mas fuerte.
10. Segun Salmo 15:3 i 5, kiko ta algun rekisito ku nos tin ku kumpli kuné pa nos por ta amigu di Yehova?
10 Sinembargo, pa nos por bira amigu di Yehova, tin sierto rekisitonan ku nos tin ku kumpli kuné. Salmo 15 ta un kantika den kua David a indiká kiko nos tin ku kumpli kuné pa nos por ‘biba den e tabernakel di Yehova,’ esta, pa nos por ta amigu di Dios. (Sal. 15:1) Laga nos enfoká riba dos di e rekisitonan ei: Nos mester evitá kalumnia i nos mester komportá nos mes na un manera onesto den tur kos. David a bisa ku un persona ku ke biba den e tabernakel di Yehova no mester “kalumniá ku su lenga” ni “aseptá plaka pasá bou di mesa kontra hende inosente.”—Sal. 15:3, 5.
11. Dikon nos mester evitá kalumnia?
11 Den un otro salmo, David a duna e spièrtamentu akí: “Warda bo lenga di maldat.” (Sal. 34:13) Si nos no sigui e konseho akí, nos ta daña nos relashon ku nos Tata selestial. De echo, kalumnia ta un marka di identifikashon di Satanas, Yehova su gran enemigu. E palabra “Diabel” ta derivá for di un palabra griego ku ta nifiká “kalumniadó.” Pues, pa nos por tin un bon relashon ku Yehova, nos mester wak bon kiko nos ta bisa di otro hende. Nos mester wak spesialmente nos aktitut pa ku ruman hòmbernan nombrá den kongregashon.—Lesa Hebreonan 13:17; Hudas 8.
12, 13. (a) Dikon nos mester ta onesto den tur kos? (b) Ki efekto nos onestidat por tin riba otro hende?
12 Sirbidónan di Yehova ta konosí pa nan onestidat. Apòstel Pablo a skirbi: “Sigui hasi orashon pa nos, pasobra nos tin e konfiansa ku nos tin un konsenshi limpi, i nos ke komportá nos mes na un manera onesto den tur kos.” (Heb. 13:18) Komo ku nos ta determiná pa “komportá nos mes na un manera onesto den tur kos,” nos no ta probechá di nos rumannan den fe. Por ehèmpel, si tin un ruman ta traha pa nos, nos ta sòru di trat’é onestamente i pag’é manera nos a akordá kuné. Debí ku nos ta kristian, nos ta trata nos trahadónan i tur otro hende onestamente. I si nos ta traha pa un kompañero kristian, nos no ta probechá di e ruman, eksigiendo p’e duna nos un trato preferensial.
13 Hopi bes hende ku no ta Testigu di Yehova ta ekspresá nan apresio pa nos onestidat. Por ehèmpel, un direktor di un kompania grandi di konstrukshon a ripará ku Testigunan ta kumpli ku nan palabra. El a bisa: “Semper boso ta kumpli ku loke boso a primintí.” (Sal. 15:4) Un kondukta asina ta yuda nos mantené nos amistat ku Yehova. Es mas, e ta duna alabansa na nos amoroso Tata selestial.
14, 15. Kon nos por yuda hende ku nos topa den sirbishi bira amigu di Yehova?
14 Aunke vários hende ku nos ta topa den sirbishi ta kere ku Dios ta eksistí, hopi di nan no ta konsider’é komo nan mihó Amigu. Kon nos por yuda nan? Wak e instrukshonnan ku Hesus a duna 70 di su disipelnan ora el a manda nan bai prediká dos dos: “Unda ku boso drenta un kas, bisa promé: ‘Pas sea ku e kas akí.’ I si tin un amigu di pas einan, boso pas lo keda riba dje. Ma si no tin, boso pas lo bini bèk serka boso.” (Luk. 10:5, 6) Si nos ta amigabel, nos por atraé hende na e bèrdat. Ora nos topa hende ku ta trata nos malu den sirbishi, nos amabilidat por pone ku e ta kalma i ta mas dispuesto pa tende nos otro biaha.
15 Ora nos topa hende masha religioso òf ku ta sigui tradishonnan religioso falsu, nos ta keda amigabel i demostrá un aktitut pasífiko. Nos ta ekstendé un bonbiní kaluroso na tur hende ku ta asistí na nos reunionnan, spesialmente na esnan ku no ta kontentu ku e mundu djawe i ku ke siña mas tokante e Dios ku nos ta adorá. Artíkulonan di e seri “Beibel Ta Kambia Bida di Hende” ta kontené bunita ehèmpel di personanan asina.
16. Den ki sentido nos por ta Yehova su amigu i tambe su “kompañero di trabou”?
16 Hopi bes, hende ku ta traha huntu ta bira bon amigu di otro. Tur hende ku ta dediká na Yehova tin e privilegio di ser konsiderá komo su amigu i su “kompañero di trabou.” (Lesa 1 Korintionan 3:9.) Segun ku nos ta partisipá den e trabou di prediká i di hasi disipel, nos ta siña mas di e maravioso kualidatnan di nos Tata selestial. Nos ta mira tambe kon su spiritu santu ta yuda nos kumpli ku nos asignashon di prediká e bon notisia.
17. Den ki manera e alimento spiritual ku nos ta risibí na nos asamblea- i kongresonan ta demostrá ku Yehova ta nos Amigu?
17 Mas nos partisipá den e trabou di hasi disipel, mas estrecho nos amistat ku Yehova ta bira. Por ehèmpel, nos ta mira kon Yehova ta evitá ku opositornan ta para e trabou. Pensa riba e último añanan. Bo no ta mira bon kla kon Dios ta guia nos? Nos ta keda asombrá di e manera ku e ta sigui perkurá kuminda spiritual na abundansia pa nos. Nos asamblea- i kongresonan ta demostrá ku nos amoroso Tata ta komprondé kiko ta nos problemanan i kiko nos tin mester. Den un karta ku un famia a ekspresá nan apresio pa un kongreso, nan a skirbi: “E programa a ègt konmové nos kurason. Nos a sinti kuantu Yehova ta stima kada un di nos i ku e ke pa nos tin éksito.” Despues ku un pareha kasá di Alemania a asistí na un kongreso spesial na Irlanda, nan a ekspresá nan apresio pa e manera kaluroso ku e rumannan a risibí nan i trata nan einan. Ademas, nan a bisa: “Pero e personanan ku mas nos ta gradisí ta Yehova i su Rei Hesukristu. Nan a invitá nos pa forma parti di un pueblo ku realmente ta uní. E pueblo di Yehova no ta djis papia tokante union; nos ta ègt disfrutá di esaki tur dia. Nos eksperensianan en konekshon ku e kongreso na Dublin semper lo rekordá nos ku nos tin e presioso privilegio di por sirbi nos gran Dios huntu ku boso tur.”
18. Ki preguntanan relashoná ku nos komunikashon ku Yehova nos mester hasi nos mes?
18 Un amistat ta bira mas estrecho ora tin bon komunikashon. Awendia, hende ta usa retnan sosial i mensahenan via telefòn selular masha hopi pa komuniká. Pero kon ta bai ku nos komunikashon ku Yehova, nos mihó Amigu? Ta bèrdat ku e ta “skucha orashon.” (Sal. 65:2) Pero kuantu biaha nos ta tuma inisiativa pa papia kuné?
19. Kiko por yuda nos si nos tin difikultat pa habri nos kurason pa nos Tata selestial?
19 Algun sirbidó di Dios tin problema pa habri nan kurason i ekspresá nan emoshonnan di mas profundo. No opstante, ta esei ta loke Yehova ke pa nos hasi ora nos ta hasi orashon. (Sal. 119:145; Lam. 3:41) Si nos tin difikultat pa ekspresá nos sintimentunan, tin yudansa pa nos. Pablo a bisa e kristiannan na Roma: ‘Pasobra nos no sa kiko nos mester pidi den orashon, e spiritu mes ta boga pa nos ora nos ta keña sin ekspresá palabra. Ma esun ku ta listra kurason sa kiko e spiritu ke, pasobra e spiritu ta boga di akuerdo ku e boluntat di Dios pa e santunan.’ (Rom. 8:26, 27) Si nos ta meditá riba e palabranan registrá den e bukinan di Beibel manera Yòb, Salmo i Proverbionan, nos ta siña ekspresá nos sintimentunan di mas profundo na Yehova.
20, 21. Ki konsuelo e palabranan di Pablo na Filipensenan 4:6 i 7 ta duna nos?
20 Ora nos haña nos ku situashonnan angustioso, laga nos hasi kaso di e konseho ku Pablo a duna e Filipensenan. El a bisa nan: “No sea anshá tokante nada; mas bien, den tur kos, pa medio di orashon i súplika huntu ku gradisimentu, laga Dios sa kiko ta boso petishonnan.” Ora nos tin un bon komunikashon asina ku nos mihó Amigu, nos por haña berdadero konsuelo pasobra Pablo a sigui bisa: “E pas di Dios ku ta surpasá tur komprondementu lo protehá boso kurason i boso mente pa medio di Kristu Hesus.” (Flp. 4:6, 7) Laga nos semper ta gradisidu pa e “pas di Dios” ku realmente ta protehá nos kurason i mente.
21 Orashon ta yuda nos kultivá un amistat ku Yehova. Pues, laga nos “hasi orashon konstantemente.” (1 Tes. 5:17) E artíkulo akí tambe ta yuda nos fortalesé e bunita amistat ku nos tin ku Dios i nos determinashon pa kumpli ku su rekisitonan. Ademas, laga nos tuma tempu pa meditá riba e bendishonnan ku nos ta disfrutá di dje pasobra Yehova realmente ta nos Tata, nos Dios i nos Amigu.
Den tempu di Huan Boutista, “e pueblo tabata den ekspektativa di Kristu, i nan tur tabata rasoná den nan kurason tokante Huan: ‘Akaso e ta e Kristu?’” (Luk. 3:15) Dikon e hudiunan tabata spera e Mesías den e tempu ei? Wèl, tin vários motibu.
Pa di promé, despues ku Hesus a nase, Yehova a manda un angel serka algun wardadó di karné ku tabata kuidando nan tounan den kunuku den bisindario di Bètlehèm. E angel a bisa nan: “Awe den e stat di David a nase esun ku lo ta boso Salbador, kende ta Kristu, e Señor.” (Luk. 2:8-11) Despues di esei, “un multitut di angel” a djòin ‘e angel ei, i huntu nan tabata alabá Dios i bisa:* “Gloria na Dios ku ta den shelu, i pas riba tera entre hende ku e ta aprobá.”’—Luk. 2:13, 14.
E notisia ei sigur a hasi un gran impakto riba e humilde wardadónan ei. Mesora nan a sali rumbo pa Bètlehèm, i ora nan a haña Hose i Maria i a mira Hesus, e yu chikitu, “nan a konta loke e angel a bisa nan tokante e yu akí.” “Tur hende ku a tende e kosnan ku e wardadónan di karné a konta nan a keda asombrá.” (Luk. 2:17, 18) E ekspreshon “tur hende ku a tende” ta laga nos komprondé ku e wardadónan a konta mas hende, fuera di Hose ku Maria, e notisia tokante Kristu. Anto tantu na kaminda pa bai kas bèk komo ora nan a yega nan pueblo, e wardadónan a sigui “glorifiká Dios i alab’é pa tur loke nan a tende i mira, presis manera el a laga nan sa.” (Luk. 2:20) No tin duda, e wardadónan ei no a tene e bon notisia tokante Kristu pa nan mes!
Di dos motibu ta loke a pasa ora Maria a hiba su promé yu hòmber, Hesus, Herúsalèm pa present’é na Yehova, manera e Lei di Moises ta manda. Na e okashon ei, profeta Ana a “kuminsá gradisí Dios i papia tokante e mucha ku tur esnan ku tabata spera e liberashon di Herúsalèm.” (Luk. 2:36-38; Éks. 13:12) Asina e notisia tokante e yegada di e Mesías a sigui plama.
E di tres motibu tin di haber ku ‘algun astrólogo di Oriente ku a bini Herúsalèm’ mas despues. Nan a puntra: “Na unda esun ku a nase komo rei di e hudiunan ta? Pasobra nos a mira su strea ora nos tabata na Oriente, i nos a bini pa rindi homenage na dje.” (Mat. 2:1, 2) Ora “Rei Heródes i henter Herúsalèm a tende esaki, nan a bira tur aribabou. I el a reuní tur saserdote prinsipal i eskriba di e pueblo i a kuminsá puntra nan na unda e Kristu lo mester a nase.” (Mat. 2:3, 4) Pues, hopi hende a haña e notisia ku e Mesías, ku e hudiunan tabata spera, a yega!*
E teksto di Lukas 3:15, ku nos a sita anteriormente, ta indiká ku algun hudiu a pensa ku ta Huan Boutista tabata e Kristu. Pero Huan mes a deskartá e idea ei, bisando: “Esun ku ta bini despues di mi ta mas fuerte ku mi, i mi no ta digno di kita su sandalia. É lo batisá boso ku spiritu santu i ku kandela.” (Mat. 3:11) Huan su komentario sin duda a hasi e hudiunan mas ansioso pa yegada di e Mesías.
Awor, por ta posibel ku e hudiunan di promé siglo a usa e profesia di 70 siman, ku ta registrá na Daniel 9:24-27, pa kalkulá na ki tempu e Mesías lo a yega? Kisas, pero nos no por konfirmá esei. Echo ta ku den tempu di Hesus tabatin hopi interpretashon kontradiktorio enkuanto e 70 simannan ei, i niun di nan no ta kuadra ku nos komprondementu aktual.*
Por ehèmpel, e esenenan, ampliamente konosí komo un sekta hudiu, tabata siña hende ku despues di un periodo di kasi 490 aña dos Mesías lo a presentá. Pero nos no sa sigur si e esenenan a usa e profesia di Daniel pa yega na e kalkulashon ei. Asta si esei tabata e kaso, ta difísil pa kere ku e ideanan di un grupo asina, esta, un grupo ku tabata isolá nan mes for di komunidat, por tabatin asina tantu influensia riba e hudiunan.
Durante siglo 2 despues di Kristu, algun hudiu tabata kere ku e 70 simannan tabata referí na e periodo for di destrukshon di e promé tèmpel na aña 607 promé ku Kristu te na destrukshon di e di dos tèmpel na aña 70 di promé siglo. Otronan tabata kere ku e profesia ei a kumpli den siglo 2 promé ku Kristu, durante e époka di e makabeonan. Pues, no tabatin un sistema pa a kalkulá e 70 simannan ei ku tur e hudiunan tabata di akuerdo kuné.
Si e hendenan den promé siglo a komprondé e profesia di 70 siman korektamente, muy probablemente e apòstelnan i otro kristiannan di promé siglo lo a usa e profesia akí pa proba ku ta Hesukristu ta e Mesías primintí i ku el a yega presis na e tempu stipulá. Pero nos no tin prueba ku e kristiannan di promé siglo a hasi esei.
At’akí un otro faktor pa tene kuenta kuné: Vários biaha, e eskritornan di Evangelio a referí na sierto profesianan den e Skritura Hebreo ku a kumpli den Hesukristu. (Mat. 1:22, 23; 2:13-15; 4:13-16) Sinembargo, ni un di nan no a usa e profesia di 70 siman en konekshon ku Hesus.
Pues komo resúmen, nos por bisa: Nos no sa sigur ku e hendenan den tempu di Hesus a komprondé e profesia di 70 siman korektamente. No opstante, e Evangelionan ta duna otro motibunan bálido pakiko e hendenan tabata “den ekspektativa” pa yegada di e Mesías.
^ par. 4 Tuma nota ku Beibel no ta bisa ku e angelnan tabata kanta na Hesus su nasementu ma ku nan tabata alabá Dios.
^ par. 7 Kisas bo ta puntra: ‘Kon bini e astrólogonan a relashoná e “strea” ku nan a mira den Oriente ku e nasementu di e “rei di e hudiunan”?’ Akaso nan a tende e notisia tokante Hesus su nasementu ora nan tabata biaha den Israel?
^ par. 9 Pa un splikashon di nos komprondementu aktual tokante e profesia di 70 siman, wak Presta Atencion na e Profecia di Daniel!, kapítulo 11.
Situashonnan difísil por afektá nos profundamente. Nan por tormentá nos mentalmente, kaba ku nos energia i pone nos kuminsá mira bida na un manera negativo. Rei David di Israel di antigwedat a hañ’é ku hopi situashon difísil den bida. Kon el a trata ku e situashonnan akí? Den un salmo konmovedor, David a bisa: “Ku mi bos mi ta sklama na SEÑOR; ku mi bos mi ta hasi súplika na SEÑOR. Mi ta deshogá mi kurason su dilanti; mi ta hasi mi angustia konosí su dilanti. Ora mi spiritu tabata desmayá den mi, abo tabata konosé mi berea.” Sí, humildemente David a aserká Yehova pa yudansa.—Sal. 142:1-3.
Ora David a hañ’é ku situashonnan difísil, humildemente el a aserká Yehova pa yudansa
Den un otro salmo, David a kanta: “Un kos mi a deseá di SEÑOR, esei lo mi buska: ku mi por keda den e kas di SEÑOR tur e dianan di mi bida, pa kontemplá e bunitesa di SEÑOR, i pa meditá den su tèmpel.” (Sal. 27:4) Maske David no tabata un levita, purba di visualis’é pará pafó di e patio santu, banda di e tabernakel, e sentro di adorashon berdadero. E tabata asina gradisidu na Yehova ku e kier a pasa e restu di su bida na e tabernakel, òf e tèmpel, ‘kontemplando e bunitesa di Yehova.’
E palabra hebreo ku a ser tradusí komo “bunitesa” ta referí na Yehova Dios su grandesa i gloria, karakterístikanan bunita pa meditá riba dje. David semper a balorá e areglo, òf sistema, ku Dios a establesé pa hende por rindi adorashon aseptabel na Dje, i p’esei e tabata meditá riba e areglo akí. Ta bon pa nos puntra nos mes: ‘Mi ta sinti meskos ku David a sinti?’
Den nos tempu, Dios su areglo pa rindi adorashon aseptabel na dje no ta basá riba un tèmpel literal. Mas bien, e ta enserá Dios su gran tèmpel spiritual; esaki ta Yehova su areglo sagrado pa rindi adorashon aseptabel na dje.* Si nos ta “meditá” riba e areglo akí, nos tambe por ‘kontemplá e bunitesa di Yehova.’
Laga nos papia un ratu tokante e altar pa ofrenda kimá ku tabata furá ku koper (NW) i ku tabata situá dilanti di e entrada di e tabernakel. (Éks. 38:1, 2; 40:6) E altar ei a simbolisá Dios su boluntat pa aseptá Hesus su kurpa humano komo sakrifisio. (Heb. 10:5-10) Bo ta komprondé kiko esei ta nifiká pa nos? Apòstel Pablo a skirbi: “Tempu nos tabata enemigu di Dios nos a rekonsiliá kuné pa medio di e morto di su Yu.” (Rom. 5:10) Pues, si nos pone fe den Hesus su sakrifisio, nos por tin e aprobashon di Dios i disfrutá di e konfiansa ku E tin ku su amigunan. Sí, nos lo tin un amistat, òf ‘komunion, íntimo ku Yehova.’—Sal. 25:14.
Ademas, debí ku Yehova ta ‘pordoná nos pikánan,’ nos ta sinti nos “refreská.” (Echo. 3:19) Nos por kompará nos situashon ku esun di un prizonero ku a haña pena di morto pero ku ta sinti duele di e kosnan malu ku el a kometé den pasado i ku ta hasiendo kambionan drástiko durante e tempu ku e ta warda pa su sentensia ser ehekutá. I un hues bondadoso ta mira e kambionan akí i ta sintié motivá pa hasi e karchi di kastigu di e hòmber akí limpi i ta kita e kastigu di morto. Bo por imaginá bo kon aliviá i kontentu e prizonero akí lo sintié? Yehova ta meskos ku e hues ei; e ta mustra fabor na hende ku arepentí i ta kita nan sentensia di morto.
David por a tuma nota di vários aspekto di adorashon berdadero ku tabata tuma lugá na e kas di Yehova. Esakinan tabata, entre otro, e reunimentu di multitut di israelita na e tènt di reunion, lesamentu i dunamentu di splikashon di e Lei di Moises, kimamentu di sensia i e sirbishi sagrado ku e saserdotenan i e levitanan tabata rindi na Dios. (Éks. 30:34-38; Num. 3:5-8; Deu. 31:9-12) Tur e aspektonan akí ku a tuma lugá den Israel di antigwedat ta representá algu den nos tempu.
Meskos ku den pasado, nos tambe ta sinti “ki bon i ki dushi ta pa rumannan biba huntu den armonia!” (Sal. 133:1) Aktualmente, nos “hermandat” mundial ta konsistí di miónes di ruman. (1 Ped. 2:17) Na nos reunionnan, nos ta lesa i splika e Palabra di Dios. Mediante su organisashon, Yehova ta perkurá un bon programa di instrukshon spiritual pa nos. Ademas, nos tin un abundansia di literatura bíbliko ku nos por usa pa nos estudio personal òf durante nos anochi di Adorashon Komo Famia. Un miembro di e Kuerpo Gobernante a remarká: ‘E echo ku mi ta meditá riba Yehova su Palabra i su nifikashon i ta hasi esfuerso pa komprondé loke mi ta lesa ta yena mi bida ku rikesa spiritual i satisfakshon.’ Sí, ‘konosementu por ta agradabel na nos alma.’—Pro. 2:10.
Awe tambe Yehova su sirbidónan ta aserk’é diariamente den orashon. Pa Yehova, e orashonnan sinsero akí ta manera aroma di sensia dushi. (Sal. 141:2) Ta masha dushi pa sa ku Yehova ta skucha nos ku masha plaser ora nos ta aserk’é humildemente den orashon! Sí, esei ta agradabel na nos alma.
Moises a resa pidi Dios: “Laga e grasia di Señor nos Dios keda riba nos, i konfirmá e obra di nos mannan.” (Sal. 90:17) Sí, si nos ta kumpli ku nos trabou di prediká zelosamente, Yehova ta bendishoná nos trabou. (Pro. 10:22) Kisas, nos a yuda vários hende haña e bèrdat. Podisé nos tin vários aña ta prediká e bon notisia fielmente apesar di apatia, malesa, doló emoshonal òf oposishon. (1 Tes. 2:2) No opstante, nos ta “kontemplá e bunitesa di SEÑOR” i ta realisá ku nos Tata selestial ta balorá nos esfuersonan inmensamente.
David a kanta: ‘[Yehova] ta e porshon di mi herensia i mi kopa. E liñanan a kai pa mi den lugánan plasentero; bunita ta e herensia ku ta toka mi.’ (Sal. 16:5, 6) David tabata kontentu ku su “porshon,” esta, e bon relashon ku e tabatin ku Yehova i e privilegio di por sirbié. Ta bèrdat ku nos tambe por pasa den situashon difísil meskos ku David. Pero, nos tin tambe un abundansia di bendishon spiritual. P’esei, laga nos ta kontentu ku nos tin e bèrdat i sigui “meditá” semper riba Yehova su tèmpel spiritual.
^ par. 6 Wak E Toren di Vigilansia di 1 di yüli 1996, página 14-24.
FOR DI NOS ARCHIVO
Un persona ku a wak e “Foto-Drama” a remarká: ‘Ruman Russell a keda bibu-bibu den e pelíkula!’
E AÑA akí ta hasi 100 aña ku Testigunan di Yehova a presentá e “Foto-Drama di Kreashon” pa promé biaha. Esaki ta un produkshon ku a ser prepará spesialmente pa yuda hende pone fe den Beibel, e Palabra di Dios. Den un époka ku e doktrina di evolushon, krítika pisá riba Beibel i duda a kaba ku fe di hopi hende, e “Foto-Drama di Kreashon” sí a mustra ku Yehova ta e Kreador.
Charles T. Russell, kende e tempu ei tabata dirigí e Studiantenan di Beibel, konstantemente tabata buska e manera mas mihó i mas rápido posibel pa plama e bèrdat di Beibel. E tempu ei, e Studiantenan di Beibel tabatin mas ku tres dékada ta usa publikashon imprimí pa plama e bèrdat. Pero nan bista a kai riba un otro posibilidat: pelíkula.
Den dékada di 1890, industria sinematográfiko a kuminsá presentá pelíkula den kua aktornan no tabata papia. Na komienso di aña 1903, iglesia baptista a presentá un pelíkula religioso den nan iglesia na New York. Pues na 1912, tempu ku Ruman Russell a kuminsá ku preparashon di e “Foto-Drama,” e industria sinematográfiko tabata den su fase inisial. Ruman Russell a realisá ku e sistema akí por a yuda plama e bèrdat di Beibel na un manera ku nan lo no por a logra ku literatura so.
E produkshon “Foto-Drama” tabatin un durashon di ocho ora, pero generalmente nan tabata present’é den kuater sekshon. E produkshon tabata konsistí di, entre otro, grabashon di 96 diskurso bíbliko kòrtiku ku un oradó bon konosí, kende tabatin un ekselente stèm, a nara. Hopi di e esenanan tabatin músika klásiko. Rumannan ábil tabata toka e grabashonnan di stèm i músika riba tokadisko i tabata sinkronisá esakinan ku e pelíkula- i slidenan di koló; e pelíkula- i slidenan akí tabata presentá esenanan di vários relato bíbliko bon konosí.
“E ta duna un bista kompleto: For di kreashon di e streanan te na e glorioso kulminashon di Kristu su Reinado di Mil Aña.”—F. Stuart Barnes, kende tabatin 14 aña di edat na 1914
Mayoria di e pelíkulanan i hopi di e slidenan di glas tabata kumprá na studionan komersial. Artistanan profeshonal di Filadelfia, New York, Paris i Lònden, a pinta e esenanan pa e slidenan di glas i pa e pelíkulanan. Algun tim di e Departamento di Arte na Bètel tambe tabata pinta vários kos pa e Foto-Drama; hopi biaha, nan tabata pinta esenanan pa e slidenan nobo pa remplasá esnan ku a kibra. Fuera di e pelíkulanan kumprá, nan tabatin grabashon di miembronan di e famia di Bètel ku nan a filma na Yonkers, New York. E rumannan akí a hunga ròl di vários personahe bíbliko, manera Abraham, Isak i e angel ku a prevení Abraham di sakrifiká su yu hòmber.—Gén. 22:9-12.
Un kompañero di trabou di Ruman Russell a bisa prensa ku e medio akí ‘lo por pone míles di hende haña interes den e Skritura, mas ku kualke otro kos ku a ser hasí den pasado pa plama mensahe religioso.’ Kon miembronan di klero a reakshoná? Nan a apoyá e sistema nobo akí pa alkansá e tantísimo hendenan ku tabatin hamber spiritual? Al kontrario, lidernan di kristiandat en general a rechasá e “Foto-Drama” i algun a asta usa astusia i trikinan baho pa stroba hende di wak e produkshon akí. Por ehèmpel, tabatin un biaha ku un lider di kristiandat a laga kòrta koriente di e lugá kaminda nan tabata bai presentá e “Foto-Drama.”
Apesar di esei, hende tabata basha bini e teaternan pa wak e “Foto-Drama,” ku tabata grátis. Na Merka so, e rumannan tabata pasa e “Foto-Drama” na kasi 80 stat tur dia. Hopi hende a keda masha impreshoná ora ku pa promé biaha nan a mira un pelíkula den kua aktornan ta papia. Danki na e teknologia, den un ratu di ora nan por a mira susesonan ku ta tuma lugá durante un lapso di tempu; nan por a mira por ehèmpel kon un puitu ta sali for di un webu òf kon un flor ta habri. Ademas, e esenanan ku tabatin di aber ku kosnan sientífiko a resaltá e sabiduria impreshonante di Yehova. I manera nos a menshoná na komienso di e artíkulo akí, ora ku un persona a mira Ruman Russell riba pantaya ta introdusí e “Foto-Drama,” el a haña ku ‘Ruman Russell a keda bibu-bibu den e pelíkula.’
Tim Dirks, un outor i historiadó riba tereno di trahamentu di pelíkula, a deskribí e “Foto-Drama” komo ‘e promé produkshon sinematografia ku a sinkronisá pelíkula- i slidenan di koló ku stèm ku a hasi un gran impreshon.’ E pelíkulanan ku a ser produsí promé ku e “Foto-Drama” tambe a hasi uso di algun di e téknikanan akí pero nunka promé a kombiná nan tur den un solo produkshon, i sigur no den un produkshon basá riba Beibel. I niun di e pelíkulanan ei no a haña mas akohida ku e “Foto-Drama.” Den e promé aña so, un total di mas òf ménos nuebe mion hende, na Norteamérika, Europa, Australia i Nueva Zelandia, a wak e “Foto-Drama”!
E promé presentashon di e “Foto-Drama” a tuma lugá na New York, dia 11 di yanüari 1914. Shete luna despues, mundu a ser asotá pa e desaster ku despues nan a yama e Promé Guera Mundial. Pero apesar di esei, rònt mundu, multitut di hende tabata sigui bini huntu pa wak e “Foto-Drama.” E imágennan bibu di e bendishonnan ku e Reino lo trese pa humanidat den futuro tabata un gran konsuelo pa nan. No tin duda, pa e aña 1914, e “Foto-Drama” tabata den tur sentido un produkshon realmente úniko!
1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32
^ ***sn kantika 99 Alabá e Rei Nobo di Tera***
Kantika 99
Alabá e Rei Nobo di Tera
(Revelashon 7:9)
1. Di tur nashon bo’i shelunan
un pueblo ta formando.
Ku Kristu i su brùit ungí,
uní nan ta trahando.
E Reino ya ta goberná
i pronto ta bai triunfá.
Ku goso nos alma ke ekspresá
gratitut pa nos speransa:
(Refrein)
2. Ku gritu fuerte risibié,
nos Rei ya ta na mando;
Hesus awor t’e Prens di Pas
den shelu gobernando.
Briante nos futuro ta,
sin guera, odio ni piká.
E mortonan lo resusitá!
Nos lo grita di alegria:
(REFREIN)
O Yehova, nos ta
alabá bo i bo Yu,
ku t’e Lamchi pa nos piká.
Den su sanger nos ta limpi labá
pa awor nos por ta salbá.
(Wak tambe Sal. 2:6; 45:1; Isa. 9:6; Huan 6:40.)
^ ***sn kantika 107 Ban na e Seru di Yehova***
Kantika 107
Ban na e Seru di Yehova
(Isaías 2:2-4)
1. Mira, haltu ayá,
riba tòp dje serunan!
Sion, e seru santu,
Dios su kas elevá.
Di laman pa laman,
te na fin di tera mes,
hende ta bisa otro:
‘Bini, subi ku nos.’
I awor, at’akí:
E chikitu ta bira nashon
i nos sa ku nos tin
Dios su guia i su bendishon!
Grandi t’e multitut
riba Su bereanan.
Semper nan lo ke ta
pará den patio di Yah.
2. Kristu mes a indiká
ku testigu nos lo ta:
Spièrta humanidat
pa tur nashon haña sa.
E t’e Rei koroná
i su bos ta resoná.
Lamchi ku konosé
nan doño lo respondé.
Nos paden ta alegrá
kontemplando e nashon oumentá
i nos tur ta aportá
pa mas mansu ser iluminá.
Grita, ban hubilá!
Halsa bos i proklamá:
‘Bini i adorá
Yehova pa eternidat!’
(Wak tambe Sal. 43:3; 99:9; Isa. 60:22; Echo. 16:5.)
^ ***sn kantika 109 Risibí Yehova Su Promé Yu!***
Kantika 109
Risibí Yehova Su Promé Yu!
(Hebreonan 1:6)
1. Dios su yu mas grandi,
nombrá komo Rei ungí,
awor ta gobernando
ku gloria i splendor bistí.
Su Reino hustu i rekto
lo kita tur maldat
i trese paraiso
pa Dios ser vindiká.
(Refrein)
2. Alabá e Lamchi!
Su sanger a kumpra nos,
limpiando nos pikánan
pa nos ta na pas ku Dios.
Su brùit bistí na blanku
lo subi bai kontr’é
pa kreashon kompleto
na Dios ser someté.
(REFREIN)
Risibí ku goso
e Yu mas stimá di Dios!
Hesus, e Rei di reinan,
Yehova su Yu Mayó!
(Wak tambe Sal. 2:6; 45:3, 4; Rev. 19:8.)
^ ***sn kantika 100 Nos Ta Yehova Su Ehérsito!***
Kantika 100
Nos Ta Yehova Su Ehérsito!
(Yoël 2:7)
1. Awe Dios ta formando
un ehérsito
pa anunsiá ku Kristu
ta reinando awó.
Yen di brio, sin temor,
nos ta avansá.
For di e Malbado
nos a ser librá.
(Refrein)
2. Awe nos ta buskando
lamchinan pèrdí:
tur ku ta suspirando,
tur esnan konfundí;
bes tras bes buskando nan,
semper ku amor
pa por invitá nan:
“Sirbi Dios ku nos!”
(Refrein)
3. Fuerte t’e armadura
ku nos tin di Dios.
Diabel ni su simia
no por kaba ku nos.
Kontra tur su trampanan
nos ta vigilá
pa por para firme,
semper fiel na Yah.
(REFREIN)
Mira nos Dios Yehova
su ehérsito
den union ku Kristu
nos Libertador.
(Wak tambe Efe. 6:11, 14; Flp. 1:7; Flm. 2.)
^ ***sn kantika 60 E Lo Hasi Bo Fuerte***
Kantika 60
E Lo Hasi Bo Fuerte
(1 Pedro 5:10)
1. No ta pòrnada Dios a ‘na bo su bèrdat,
trese bo den su lus fo’i skuridat.
E por a wak anhelo di bo kurason
pa konos’é i dun’é bo deboshon.
Na dje den orashon b’a dediká;
i ku su forsa b’a perseverá.
(Refrein)
2. Su propio Yu t’e preis pa bo por ta salbá;
awor e n’ ke pèrde bo nunka mas.
Si ni su Yu stimá e no a tene⁀atras,
dikon l’e no yuda bo te final?
Bo fe i amor Dios no por lubidá;
pues nunka lo bo⁀n’ ta desampará.
(REFREIN)
Yehova a kumpra bo ku sanger di su Yu.
E mes lo pèrkurá pa bo perseverá.
Dios mes lo hasi bo firme i fuerte pa soportá.
Lo bo perseverá; Dios mes lo pèrkurá.
(Wak tambe Rom. 8:32; 14:8, 9; Heb. 6:10; 1 Ped. 2:9.)
^ ***sn kantika 51 Nos Ta Pega na Yehova***
Kantika 51
Nos Ta Pega na Yehova
(Hosue 23:8)
1. Yehova nos Dios, di bo t’e soberania.
Baranka perfekto di tur sabiduria.
Den bo no por tin ni mentira ni maldat.
Pa semper bo tin nos amor i nos fieldat.
Bo Reino glorioso tin tur nos lealtat.
2. Bèrdat i hustisia ta base pa bo mando.
Bo gloria den shelu ta keda rondoná bo.
Humildenan ta respondé na bo bèrdat.
Pa semper nos ke sostené bo mahestat.
Nos Dios, bo ta digno di tur nos lealtat.
3. Ni shelu di shelunan no por kontené bo.
Ningun enemigu por stroba bo deseo.
I tur maravia ku bo ta primintí
lo kumpli sin falta n’e ora disidí.
Pa semper nos ke adorá bo, Dios kerí.
(Wak tambe Deu. 4:4; 30:20; 2 Rei. 18:6; Sal. 89:14.)
^ ***sn kantika 91 Mi Tata, Mi Amigu, Mi Dios***
Kantika 91
Mi Tata, Mi Amigu, Mi Dios
(Hebreonan 6:10)
1. Bida ta duru, di mes;
yen di amargura i lágrima.
Pero den mi kurason
tin gran satisfakshon.
(Refrein)
2. Tur mi vigor di hubentut
a para bira debilidat.
Pero mi ser di paden
Dios mes ta renobá.
(REFREIN)
Mi Dios no ta inhustu
pa lubidá mi den mi behes.
Mi no ta solitario,
ni tampoko desampará.
Mi Dios ta mi speransa,
mi fortalesa, mi salbashon.
Sí, Yehova ta mi Tata,
Amigu i Dios.
(Wak tambe Sal. 71:17, 18.)
^ ***sn kantika 63 Keda Semper Fiel***
Kantika 63
Keda Semper Fiel
(Salmo 18:25)
1. Semper fiel na Dios Yehova,
nos ta buska su instrukshon,
aplikando su Palabra
ku amor i deboshon.
E ta lusa nos kaminda
pa nos nunka trompeká.
E anhelo di nos alma
ta p’E mira nos fieldat.
2. Semper fiel na nos rumannan,
nos ta kla pa duna un man,
semper suave, kariñoso,
anto nunka deskonfiá.
Respetuoso den palabra
pa no sembra desunion.
Hala serka, keda huntu,
den amor di kurason.
3. Semper fiel n’e wardadónan
ku Yehova a duna nos.
Keda semper obediente
na nan suave instrukshon,
pa nos agradá Yehova
den humilde sumishon.
Keda fiel den Su kaminda
pa nos tin su bendishon.
(Wak tambe Sal. 149:1; 1 Tim. 2:8; Heb. 13:17.)
^ par. 10 (Rev. 19:11-21) I mi a mira shelu habri, i ata un kabai blanku. I esun sintá riba dje yama Fiel i Berdadero, i e ta husga i bringa guera ku hustisia. 12 Su wowonan ta un vlam di kandela, i riba su kabes tin hopi korona. E tin un nòmber skirbí ku ningun hende no konosé, sino e so, 13 i e ta bistí na paña di sprengu ku sanger, i nan ta yam’é Palabra di Dios. 14 Es mas, e ehérsitonan den shelu tabata siguié riba kabai blanku, i nan tabata bistí na lenen fini, blanku i limpi. 15 I for di su boka tabata sali un spada largu i skèrpi pa e por a dal e nashonnan kuné, i lo e goberná nan ku un bara di heru. Ademas, lo e trapa den e baki di pèrs drùif ku ta e furia di e rabia di Dios, e Todopoderoso. 16 I riba su paña, sí, na haltura di su bèl, tin un nòmber skirbí: Rei di reinan i Señor di señornan. 17 Mi a mira tambe un angel pará den solo, i ku stèm duru el a grita tur para ku ta bula den shelu: “Bini akinan! Bini huntu pa e gran bankete di Dios, 18 pa boso por kome karni di rei, karni di komandante militar, karni di hòmber fuerte, karni di kabai i di esnan sintá riba nan i karni di tur hende, tantu di hende liber komo di esklabo, di grandi i di chikitu.” 19 I mi a mira e bestia salbahe i e reinan di tera i nan ehérsitonan ku a bini huntu pa bringa kontra esun sintá riba e kabai i kontra su ehérsito. 20 I a gara e bestia salbahe i huntu kuné e profeta falsu ku su dilanti a hasi e señalnan milagroso, ku kua e profeta a engañá esnan ku a risibí e marka di e bestia salbahe i esnan ku a adorá su imágen. Sí, miéntras ku nan dos tabata bibu ainda, a tira nan den e lago di kandela ku ta kima ku suafel. 21 Pero e restu a ser matá ku e spada largu ku tabata sali for di boka di esun sintá riba e kabai. I tur e paranan a yena nan barika ku nan karni.
^ ***dp pág. 180-197 Ta Revelá e Tempu dje Binida di Mesías***
Capitulo Diesun
Ta Revelá e Tempu dje Binida di Mesías
JEHOVA ta e Gran Observador di Tempu. Tur tempu i temporada conectá cu su obra ta bou di su control. (Echonan 1:7) Tur suceso cu el a pone pa tuma lugá na e tempu i temporadanan aki lo sosodé sigur. Nan lo no keda sin cumpli.
2 Profeta Daniel, como un studiante diligente dje Scritura, tabatin fe den Jehova su abilidad di programá sucesonan i realisá nan. Daniel tabatin interes foral den profecianan relacioná cu e destruccion di Jerusalem. Jeremías a registrá loke Dios a revelá tocante e cantidad di tempu cu e stad santu lo a keda desolá, i Daniel a considerá e profecia aki cu sumo atencion. El a skirbi: “Den e promé aña di Dario, yu di Asuero, dje simia dje medonan, kende nan a haci rey riba e reino dje caldeonan; den e promé aña di su gobernacion ami mes, Daniel, a dicerní mediante e bukinan e cantidad di aña tocante cua e palabra di Jehova a yega na profeta Jeremías, pa cumpli cu e destruccion di Jerusalem, esta, setenta aña.”—Daniel 9:1, 2; Jeremías 25:11.
3 E tempu ei Dario e medo tabata goberná riba “e reino dje caldeonan.” Loke Daniel a pronosticá anteriormente ora el a interpretá e skirbimentu riba muraya a cumpli rápidamente. E Imperio Babilónico no tabata existí mas. El a ser “duná n’e medo i personan” na aña 539 P.E.C.—Daniel 5:24-28, 30, 31.
DANIEL TA HACI PETICION NA JEHOVA HUMILDEMENTE
4 Daniel a realisá cu e 70 añanan di Jerusalem su desolacion tabata cerca di terminá. Kico lo el a haci awor? E mes ta conta nos: “Mi a dirigí mi cara na Jehova e Dios berdadero, pa busk’é cu oracion i cu súplica, cu yunamentu i paña di sacu i shinishi. I mi a cuminsá haci oracion na Jehova mi Dios i haci confesion.” (Daniel 9:3, 4) E debido condicion di curason tabata necesario pa experenciá Dios su liberacion misericordioso. (Levítico 26:31-46; 1 Reynan 8:46-53) Tabatin mester di fe, un spiritu humilde i pleno repentimentu pa cu e picánan cu a hiba na exilio i sclabitud. P’esei Daniel, na nomber di su pueblo pecaminoso, a acercá Dios. Con? Dor di yuna, lamentá i bisti su mes cu paña di sacu, un símbolo di repentimentu i sinceridad di curason.
5 E profecia di Jeremías a duna Daniel speransa, pasobra e profecia a indicá cu pronto lo a laga e hudiunan bolbe na nan patria Huda. (Jeremías 25:12; 29:10) Sin duda, Daniel tabatin sigur cu alivio lo a bini pa e hudiunan dominá, pasobra ya caba tabatin un homber cu yama Ciro ta goberná como rey di Persia. Isaías no a profetisá cu lo a usa Ciro pa libra e hudiunan pa nan por bai reconstruí Jerusalem i e tempel? (Isaías 44:28–45:3) Pero Daniel no tabatin ningun idea ta con esei lo a sosodé. P’esei el a sigui suplicá Jehova.
6 Daniel a hala atencion na Dios su misericordia i bondad amoroso. Cu humildad el a reconocé cu e hudiunan a peca dor di rebelá, dor di apartá for di Jehova su mandamentunan i dor di ignorá su profetanan. Cu rason Dios “a plama nan debí na nan infieldad.” Daniel a resa: “O Jehova, e bergwensa di cara ta pertenecé na nos, na nos reynan, na nos prinsnan i na nos antepasadonan, debí cu nos a peca contra bo. E misericordianan i e actonan di pordon ta pertenecé na Jehova nos Dios, pasobra nos a rebelá contra dje. I nos no a obedecé e bos di Jehova nos Dios dor di cana den su leynan cu el a pone nos dilanti na man di su sirbidónan, e profetanan. I tur esnan di Israel a kibra bo ley, i nan a apartá dor di no obedecé bo bos, di manera cu bo a drama riba nos e maldicion i e huramentu firme cu ta pará skirbí den e ley di Moises, sirbidó dje Dios berdadero, pasobra nos a peca contra Dje.”—Daniel 9:5-11; Exodo 19:5-8; 24:3, 7, 8.
7 Dios a spierta israelita dje consecuencianan di desobedec’é i di despreciá e pacto cu el a cera cu nan. (Levítico 26:31-33; Deuteronomio 28:15; 31:17) Daniel ta reconocé cu Dios a actua corectamente dor di bisa: “El a cumpli cu su palabranan cu el a papia contra nos i contra nos huesnan cu a husga nos, dor di trece gran calamidad riba nos, di manera cu loke a sosodé cu Jerusalem no a yega di sosodé bou di henter shelu. Manera ta pará skirbí den e ley di Moises, tur e calamidad aki—el a bini riba nos, i nos no a suavisá e cara di Jehova nos Dios dor di bira bek for di nos eror i dor di mustra perspicacia den bo pegamentu n’e berdad. I Jehova a sigui alerto pa cu e calamidad i finalmente a trec’é riba nos, pasobra Jehova nos Dios ta hustu den tur su obranan cu el a haci; i nos no a obedecé su bos.”—Daniel 9:12-14.
8 Daniel no tabata trata di hustificá e accionnan di su pueblo. Nan a merecé di a bai den exilio, manera e ta confesá unbes: “Nos a peca, nos a actua malbado.” (Daniel 9:15) Ni tampoco no ta djis alivio for di sufrimentu e tabata busca. No, e ta basa su apelacion riba Jehova su mes gloria i onor. Dor di pordoná e hudiunan i laga nan bolbe na nan patria, Dios lo a cumpli cu su promesa duná mediante Jeremías i lo a santificá Su nomber santu. Daniel ta roga: “O Jehova, segun tur bo actonan di husticia, por fabor, kita bo rabia i bo furia for di bo stad Jerusalem, bo ceru santu; pasobra, debí na nos picánan i debí n’e erornan di nos antepasadonan, Jerusalem i bo pueblo ta obheto di desonra pa tur esnan rond di nos.”—Daniel 9:16.
9 Daniel ta sigui bisa den oracion ferviente: “Awor, o nos Dios, scucha e oracion di bo sirbidó i su súplicanan, i laga bo cara briya riba bo santuario cu ta desolá, pa causa di Jehova. Incliná bo orea, o mi Dios, i tende. Sí, habri bo wowo i wak nos condicion desolá i e stad cu nan a yama na bo nomber; pasobra no ta segun nos actonan di husticia cu nos ta laga nos súplicanan cai bo dilanti, pero segun bo hopi misericordianan. O Jehova, sí, tende. O Jehova, sí, pordoná. O Jehova, sí, presta atencion i actua. Pa bo mes causa, no tarda, o mi Dios, pasobra a yama bo mes nomber riba bo stad i riba bo pueblo.” (Daniel 9:17-19) Si Dios no pordoná i e laga su pueblo den exilio, permitiendo su stad santu, Jerusalem, keda desolá pa tempu indefiní, e nacionnan lo a consider’é como e Soberano Universal? Acaso nan lo no a concluí cu Jehova tabata impotente contra e poder dje diosnan di Babilonia? Sí, esei lo a desonrá Jehova su nomber, i esaki ta afligí Daniel. Dje 19 biahanan cu nos ta haña e nomber divino, Jehova, den e buki di Daniel, 18 biaha ta en coneccion cu e oracion aki!
GABRIEL TA BINI MESORA
10 Miéntras Daniel ta haci oracion ainda, angel Gabriel ta aparecé. E ta bisa: “O Daniel, awor mi a sali bini pa duna bo perspicacia huntu cu comprendimentu. Na comienso di bo súplicanan un palabra a sali, i mi mes a bini pa duna informe, pasobra bo ta un persona masha deseabel. Pues pone atencion na e asuntu i comprendé e cos cu bo a mira.” Pero di con Daniel ta yam’é “e homber Gabriel”? (Daniel 9:20-23) Wel, ora Daniel a busca pa comprendé su vision anterior dje chubat’i cabritu i e chubat’i carné, un persona “cu tabata parce un homber físicamente fuerte” a aparecé su dilanti. Tabata angel Gabriel, mandá pa duna Daniel perspicacia. (Daniel 8:15-17) Di igual manera, despues di Daniel su oracion, e angel aki a bini cerca dje den forma di hende i a papia cuné manera ora dos homber ta papia cu otro.
11 Gabriel ta yega “na ora dje ofrenda di regalo di anochi.” E altar di Jehova a ser destruí huntu cu e tempel na Jerusalem, i e hudiunan tabata prizonero dje babilonionan pagano. Pues e hudiunan na Babilonia no tabata ofrecé sacrificio na Dios. Sin embargo, tabata apropiado pa hudiunan deboto na Babilonia alabá i suplicá Jehova, na e oranan prescribí pa sacrificio bou dje Ley di Moises. E angel a yama Daniel, un homber profundamente deboto na Dios, “un persona masha deseabel.” Jehova, e “Tendedor di oracion,” tabatin placer den dje, i a manda Gabriel mesora pa contestá Daniel su oracion hací cu fe.—Salmo 65:2.
12 Asta ora cu hacimentu di oracion na Jehova a pone Daniel su bida na peliger, el a sigui haci oracion na Dios tres biaha pa dia. (Daniel 6:10, 11) Nada straño cu Jehova a hañ’é asina deseabel! Ademas di oracion, Daniel a meditá riba e Palabra di Dios, loke a yud’é determiná kico ta e boluntad di Jehova. Daniel a persistí den oracion i e tabata sa con pa acercá Jehova na e manera corecto pa asina haña contesta pa su oracionnan. El a resaltá Dios su husticia. (Daniel 9:7, 14, 16) I aunke su enemigunan no por a haña ningun falta den dje, Daniel tabata sa cu den bista di Dios e tabata un pecadó i a confesá su picá di buena gana.—Daniel 6:4; Romanonan 3:23.
“SETENTA SIMAN” PA CABA CU PICÁ
13 Esta un contesta excelente Daniel deboto ta haña! Jehova no solamente ta sigur’é cu e hudiunan lo bolbe na nan patria, sino tambe ta dun’é perspicacia den algu di hopi mas importancia: aparicion dje Mesías profetisá. (Génesis 22:17, 18; Isaías 9:6, 7) Gabriel ta conta Daniel: “Tin setenta siman cu a ser determiná riba bo pueblo i riba bo stad santu, pa pone fin na transgresion, i pa caba cu picá, i pa haci expiacion pa eror, i pa trece husticia pa tempu indefiní, i pa imprimí un seyo riba vision i profeta, i pa ungi e Santu di Santunan. I bo mester sa i tin e perspicacia cu for di salida di e palabra pa restorá i reconstruí Jerusalem te na Mesías e Lider, lo tin shete siman, tambe sesentidos siman. Lo e bolbe i realmente ser reconstruí, cu un plasa público i canal, pero den tempu difícil.”—Daniel 9:24, 25.
14 Esaki sí tabata bon noticia! No solamente cu lo reconstruí Jerusalem i restorá adoracion na e tempel nobo, sino tambe cu “Mesías e Lider” lo aparecé na un tempu specífico. Esaki lo a sosodé denter di “setenta siman.” Ya cu Gabriel no ta mencioná dia, esakinan no ta simannan di shete dia cada un, loke lo a suma 490 dia, esta, un aña i 4 luna so. E reconstruccion pronosticá di Jerusalem “cu un plasa público i canal” a tuma muchu mas tempu cu esei. E simannan ta siman di aña. Vários traduccion moderno ta indicá cu cada siman ta shete aña largu. Por ehempel, den Tanakh—The Holy Scriptures, publicá dor dje Sociedad Editorial Hudiu, nan ta pone den un nota na pia di página cu un manera pa traducí Daniel 9:24 ta “setenta siman di aña.” An American Translation ta bisa: “Setenta siman di aña ta destiná pa bo pueblo i pa bo stad santu.” Traduccionnan similar ta aparecé den e versionnan di Moffatt i Rotherham.
15 Segun e palabranan dje angel, lo parti e ‘setenta simannan’ den tres periodo: (1) “shete siman,” (2) “sesentidos siman” i (3) un siman. Esei lo ta 49 aña, 434 aña i 7 aña—pa un total di 490 aña. Ta interesante cu The Revised English Bible ta bisa: “Setenta biaha shete aña ta marcá pa bo pueblo i pa bo stad santu.” Despues di nan exilio i sufrimentu na Babilonia pa 70 aña, e hudiunan lo a experenciá fabor special for di Dios pa 490 aña, esta, 70 aña multiplicá cu 7. Mester a cuminsá conta “for di salida di e palabra pa restorá i reconstruí Jerusalem.” Na ki tempu esaki lo tabata?
E ‘SETENTA SIMANNAN’ TA CUMINSA CORE
16 Tin tres incidente notabel relacioná cu cuminsamentu dje ‘setenta simannan,’ cu ta merecé nos consideracion. E promé a tuma lugá na aña 537 P.E.C., ora cu Ciro a saca su decreto pa permití e hudiunan bolbe na nan patria. E decreto ta bisa: “Esaki ta loke Ciro, rey di Persia, a bisa: ‘Tur reino di mundu Jehova e Dios di shelu a duna mi, i e mes a comisioná mi pa traha un cas p’e den Jerusalem, cu ta den Huda. Ken cu tin entre boso di tur su pueblo, laga su Dios resultá di ta cuné. Pues lagu’e subi na Jerusalem, cu ta den Huda, i reconstruí e cas di Jehova, e Dios di Israel—e ta e Dios berdadero—cu tabata na Jerusalem. Ken cu resta di tur e lugánan na unda e ta biba como stranhero, laga e hombernan di su lugá yud’é cu plata i cu oro i cu mercancia i cu animalnan doméstico, huntu cu e ofrenda boluntario pa e cas dje Dios berdadero, cu tabata na Jerusalem.’” (Esdras 1:2-4) Ta keda claro cu e propósito specífico dje decreto aki tabata pa laga reconstruí e tempel—“e cas di Jehova”—na su sitio anterior.
17 E di dos incidente a tuma lugá den e di shete aña dje reinado dje rey perso Artahérhes (Artahérhes Longimano, yu di Hérhes I). N’e tempu ei, e copista Esdras a haci un biahe cu a tuma cuater luna for di Babilonia pa Jerusalem. El a hiba un carta special for di rey, pero e carta no a autoris’é pa reconstruí Jerusalem. Mas bien, Esdras su comision tabata limitá na “haci e cas di Jehova bunita.” P’esei e carta a referí na oro i plata, weanan sagrado i contribucion di trigu, biña, zeta i salu, pa sostené adoracion n’e tempel, i tambe dispensacion for di belasting pa esnan cu a sirbi einan.—Esdras 7:6-27.
18 E di tres incidente a tuma lugá 13 aña despues, den e di 20 aña di reinado dje rey perso Artahérhes. E tempu ei Nehemías tabata sirbi como su copero na “Susa e kasteel.” E resto cu a regresá di Babilonia a reconstruí Jerusalem te na cierto grado. Pero no tur cos tabata bon einan. Nehemías a haña sa cu “e muraya di Jerusalem tabata bashá abou i su portanan mes a ser kimá cu candela.” Esaki a molesti’é masha hopi, i un tristesa a baha den su curason. Ora rey a puntr’é ta di con e ta tristu, Nehemías a contestá: “Laga rey mes biba pa tempu indefiní! Pakico mi cara no mester ta tristu ora cu e stad, e lugá di entiero di mi antepasadonan, ta destruí, i candela mes a come su portanan?”—Nehemías 1:1-3; 2:1-3.
19 E relato tocante Nehemías ta sigui bisa: “Na su turno rey a bisa mi: ‘Kico ta loke bo ta trata di haña?’ Mesora mi a haci oracion n’e Dios di shelu. Despues mi a bisa rey: ‘Si di berdad ta parce rey bon, i si bo sirbidó ta parce bon bo dilanti, manda mi Huda, na e stad dje lugá di entiero di mi antepasadonan, pa mi reconstruyé.’” E proposicion aki a cai na agrado di Artahérhes, kende a cumpli tambe cu e siguiente peticion di Nehemías: “Si di berdad ta parce rey bon, duna mi carta pa e gobernadónan mas ayá dje Riu [Eufrátes], pa nan por laga mi pasa te ora cu mi yega Huda; tambe un carta pa Asaf e wardadó dje parke cu ta pertenecé na rey, pa e por duna mi palu pa construí e portanan dje Kasteel cu ta pertenecé n’e cas cu balki, i pa e muraya dje stad i pa e cas caminda lo mi tin cu drenta.” Nehemías a reconocé Jehova su man den tur esaki, dor di bisa: “Di manera cu rey a duna mi [e cartanan], segun e bon man di mi Dios riba mi.”—Nehemías 2:4-8.
20 Aunke a duna permit den luna di nísan, durante e promé parti dje di 20 aña dje reinado di Artahérhes, e ‘salida mes dje palabra pa restorá i reconstruí Jerusalem’ a drenta na vigor lunanan despues. Esaki a sosodé ora cu Nehemías a yega Jerusalem i a cuminsá su trabou di restoracion. E biahe di Esdras a dura cuater luna, pero Susa tabata mas cu 322 kilometer oost di Babilonia, i pues mas leu for di Jerusalem ainda. Muy probablemente anto, Nehemías a yega Jerusalem rond di fin dje di 20 aña di Artahérhes su reinado, esta na aña 455 P.E.C. Ta na e tempu ei e ‘setenta simannan,’ of 490 aña, pronosticá a cuminsá core. E añanan ei lo a terminá na fin di aña 36 E.C.—Mira “Na Ki Tempu Artahérhes Su Reinado A Cuminsá?” na página 197.
“MESIAS E LIDER” TA APARECE
21 Cuantu aña a pasa promé cu Jerusalem tabata realmente reconstruí? Wel, lo a restorá e stad “den tempu difícil,” debí na dificultad entre e hudiunan mes i debí na oposicion for di samaritano i otronan. Evidentemente nan a completá e trabou te n’e grado necesario rond di aña 406 P.E.C.—denter dje ‘shete simannan,’ of 49 aña. (Daniel 9:25) Lo a sigui un periodo di 62 siman, of 434 aña. Despues dje periodo di tempu ei, e Mesías primintí for di hopi tempu, lo a aparecé. Si nos conta 483 aña (49 plus 434) cuminsando na 455 P.E.C., nos ta yega na aña 29 E.C. Kico a sosodé n’e tempu ei? Lucas, escritor di Evangelio, ta conta nos: “Den e di diescincu aña dje reinado di Tiberio César, ora Poncio Pilato tabata gobernadó di Hudea, i Herodes tabata gobernante dje distrito di Galilea, . . . e declaracion di Dios a yega na Juan, yu di Zacarías, den desierto. Di manera cu el a drenta den tur e tera rond di Jordan, predicando bautismo como símbolo di repentimentu pa pordon di picá.” N’e tempu ei, “e pueblo tabata den expectativa” dje Mesías.—Lucas 3:1-3, 15.
22 Juan no tabata e Mesías primintí. Pero relacioná cu loke el a mira n’e bautismo di Jesus di Názaret, na otoño di aña 29 E.C., Juan a bisa: “Mi a mira e spiritu baha bini manera un palomba for di shelu, i el a keda riba dje. Ni ami no tabata conoc’é, pero Esun mes cu a manda mi bautisá den awa a bisa mi: ‘Riba ken cu bo mira e spiritu baha i keda, esaki ta esun cu ta bautisá den spiritu santu.’ I mi a mir’é, i mi a duna testimonio cu esaki ta e Yu di Dios.” (Juan 1:32-34) Ora Jesus a bautisá, el a bira e Ungí, esta, e Mesías of Cristo. Djis despues di esei, Andres, disipel di Juan, a topa Jesus ungí anto a bai bisa Simon Pedro: “Nos a haña e Mesías.” (Juan 1:41) Pues, “Mesías e Lider” a aparecé precis na tempu, na fin dje 69 simannan!
E SUCESONAN DJE ULTIMO SIMAN
23 Kico mester a tuma lugá durante e di 70 siman? Gabriel a bisa cu a determiná e periodo di “setenta siman . . . pa pone fin na transgresion, i pa caba cu picá, i pa haci expiacion pa eror, i pa trece husticia pa tempu indefiní, i pa imprimí un seyo riba vision i profeta, i pa ungi e Santu di Santunan.” Pa logra esaki, “Mesías e Lider” tabatin cu muri. Na ki tempu? Gabriel a bisa: “Despues dje sesentidos simannan, Mesías lo ser cortá, sin nada pa su mes. . . . I e tin cu mantené e pacto na vigor pa hopi hende pa un siman; i na mitar dje siman lo e para sacrificio i ofrenda di regalo.” (Daniel 9:26a, 27a) E tempu crítico tabata “na mitar dje siman,” esta, meimei dje último siman di aña.
24 Jesucristo su ministerio público a cuminsá den e último parti di aña 29 E.C., i a dura tres aña i mei. Manera a ser profetisá, na principio di aña 33 E.C., Cristo a ser “cortá” ora el a muri riba un staca di tormento, dunando su bida humano como rescate pa humanidad. (Isaías 53:8; Mateo 20:28) Ora cu Jesus resucitá a presentá e balor di su bida humano sacrificá na Dios den shelu, sacrificio di bestia i ofrendanan di regalo cu e Ley a prescribí no tabata necesario mas. Maske e sacerdotenan hudiu a sigui haci ofrenda te cu destruccion dje tempel di Jerusalem na aña 70 E.C., e sacrificionan ei no tabata aceptabel mas pa Dios. Nan a ser reemplasá dor di un sacrificio mihó, unu cu no mester a ripití nunca mas. Apostel Pablo a skirbi: “[Cristo] a ofrecé un solo sacrificio pa picá pa semper . . . Pasobra ta mediante un solo ofrenda sacrificial cu el a haci esnan cu ta ser santificá perfecto pa semper.”—Hebreonan 10:12, 14.
25 Aunke picá i morto a sigui afligí humanidad, Jesus su morto i su resureccion pa bida celestial a cumpli cu profecia. Esei a ‘pone fin na transgresion, a caba cu picá, a haci expiacion pa eror i a trece husticia.’ Dios a kita e pacto di Ley, cu a exponé e hudiunan como pecadó i cu a condená nan. (Romanonan 5:12, 19, 20; Galationan 3:13, 19; Efesionan 2:15; Colosensenan 2:13, 14) Awor por a cancelá picá di malechornan cu repentí, i por a revocá e consecuencianan di picá. Mediante e Mesías su sacrificio di reconciliacion, a bira posibel pa esnan cu ehercé fe, reconciliá cu Dios. Nan por tin e speransa di ricibí Dios su don di “bida eterno mediante Cristo Jesus.”—Romanonan 3:21-26; 6:22, 23; 1 Juan 2:1, 2.
26 Dje manera ei, mediante e morto di Cristo na aña 33 E.C., Jehova a kita e pacto di Ley. Con anto, Bijbel por a bisa cu e Mesías “tin cu mantené e pacto na vigor pa hopi hende pa un siman”? Pasobra el a mantené e pacto abrahámico na vigor. Tanten cu e di 70 siman no a terminá, Dios a extendé e bendicionnan dje pacto ei na Abraham su desendencia hebreo. Pero na fin dje ‘setenta simannan’ di aña, esta na aña 36 E.C., apostel Pedro a predicá na Cornelio, un homber italiano deboto, na su famia di cas, i otro gentilnan. I desde e dia ei padilanti, a cuminsá declará e bon nobo entre hende dje nacionnan.—Echonan 3:25, 26; 10:1-48; Galationan 3:8, 9, 14.
27 Tambe e profecia a pronosticá cu lo ungi e “Santu di Santunan.” Esaki no ta referí na ungimentu dje Santísimo, esta e compartimentu te paden, dje tempel na Jerusalem. Aki e expresion “Santu di Santunan” ta referí na e santuario celestial di Dios. Ei, Jesus a presentá e balor di su sacrificio humano na su Tata. Jesus su bautismo, na aña 29 E.C., a ungi, esta a apartá, e realidad celestial i spiritual ei cu e Santísimo dje tabernáculo terenal, i despues dje tempel, a representá.—Hebreonan 9:11, 12.
DIOS TA AFIRMA E PROFECIA
28 E profecia Mesiánico cu angel Gabriel a declará, a papia tambe di “imprimí un seyo riba vision i profeta.” Esaki a nificá cu tur cos pronosticá relacioná cu e Mesías—tur loke el a logra mediante su sacrificio, resureccion i presentacion den shelu, i tambe e otro cosnan cu a sosodé durante e di 70 siman—lo tabatin e seyo di aprobacion divino, lo a resultá berdad i cu por a confia nan. E vision lo tabata seyá i limitá na e Mesías. Su cumplimentu lo tabata den dje so i den Dios su obra mediante dje. Solamente en coneccion cu e Mesías pronosticá, nos lo por a haña e interpretacion corecto dje vision. Nada otro lo no a revelá su nificacion.
29 Gabriel a profetisá anteriormente cu lo a reconstruí Jerusalem. Awor e ta pronosticá destruccion dje stad reconstruí ei i su tempel, bisando: “E pueblo di un lider cu ta bini lo ruiná e stad i e lugá santu. I su fin lo ta cu inundacion. I te na e fin lo tin guera; loke a dicidí ta desolacionnan. . . . I riba e ala di cosnan repugnante lo bini esun cu ta causa desolacion; i te cu un exterminacion sosodé, e cos dicidí mes lo sigui basha tambe riba esun cu ta drumi desolá.” (Daniel 9:26b, 27b) Aunke e desolacion aki lo a tuma lugá despues di e ‘setenta simannan,’ lo e tabata un consecuencia directo di cosnan cu a tuma lugá durante e último “siman,” ora cu e hudiunan a rechasá Cristo i a laga mat’é.—Mateo 23:37, 38.
30 Registronan histórico ta mustra cu na aña 66 E.C., legionnan romano bou dje gobernadó sirio, Cesto Gallo, a rondoná Jerusalem. Apesar di resistencia hudiu, e forsanan romano cargando emblemanan idólatra, a penetrá e stad i a cuminsá debilitá e muraya dje tempel parti nort. E echo cu nan tabata pará ei, a haci nan e “cos repugnante” cu por a causa desolacion completo. (Mateo 24:15, 16) Na aña 70 E.C., e romanonan bou di general Tito a bini manera un “inundacion” i a desolá e stad i su tempel. Nada no a para nan, ya cu esaki a ser decretá—“dicidí”—dor di Dios. Jehova, e Gran Observador di Tempu, a cumpli cu su palabra atrobe!
KICO BO A SACA AFO?
• Kico Daniel tabata suplicá Jehova, ora cu e 70 añanan dje desolacion di Jerusalem tabata cerca di cumpli?
• Con largu e ‘setenta simannan’ a dura, i na ki tempu nan a cuminsá i a terminá?
• Na ki tempu “Mesías e Lider” a aparecé, i na cua momento crítico el a ser “cortá”?
• Ki pacto a mantené “na vigor pa hopi hende pa un siman”?
• Kico a tuma lugá despues dje ‘setenta simannan’?
[Preguntanan di Estudio]
1. Ya cu Jehova ta e Gran Observador di Tempu, di kico nos por ta sigur?
2, 3. Na cua profecia Daniel a presta atencion, i cua imperio tabata goberná Babilonia n’e tempu ei?
4. (a) Kico tabata necesario pa por experenciá e liberacion di Dios? (b) Con Daniel a acercá Jehova?
5. Di con Daniel por tabatin sigur cu e hudiunan lo a bolbe na nan patria?
6. Kico Daniel a reconocé den oracion?
7. Di con nos por bisa cu Jehova a actua corectamente ora el a permití e hudiunan bai den cautiverio?
8. Riba kico Daniel ta basa su apelacion na Jehova?
9. (a) Cu ki súplica Daniel ta concluí su oracion? (b) Kico ta afligí Daniel, pero con e ta mustra aprecio pa Dios su nomber?
10. (a) Ken a ser mandá na Daniel, i pakico? (b) Di con Daniel a yama Gabriel un “homber”?
11, 12. (a) Aunke no tabatin tempel ni altar di Jehova na Babilonia, con hudiunan deboto a mustra aprecio pa ofrendanan cu e Ley a rekerí? (b) Di con e angel a yama Daniel “un persona masha deseabel”?
13, 14. (a) Ki informacion importante Gabriel a revelá na Daniel? (b) Con largu e ‘setenta simannan’ ta, i con nos por sa esei?
15. Den ki tres periodo e ‘setenta simannan’ ta partí, i na ki tempu nan lo a cuminsá core?
16. Manera e decreto di Ciro a mustra, cu ki propósito el a permití e hudiunan bolbe na nan patria?
17. Ki motibu e carta cu rey a entregá Esdras, a duna pa su biahe pa Jerusalem?
18. Ki noticia a molestiá Nehemías, i con rey Artahérhes a haña sa di esei?
19. (a) Ora rey Artahérhes a hacié pregunta, kico ta e promé cos cu Nehemías a haci? (b) Ki peticion Nehemías a haci, i con el a reconocé e man di Dios den e asuntu?
20. (a) Na ki tempu e palabra “pa restorá i reconstruí Jerusalem” a drenta na vigor? (b) Na ki tempu e ‘setenta simannan’ a cuminsá, i na ki tempu nan a terminá? (c) Ki evidencia tin cu ta indicá e exactitud dje fechanan p’e comienso i fin dje ‘setenta simannan’?
21. (a) Kico lo mester a logra durante e promé ‘shete simannan,’ i apesar di ki circunstancia? (b) Na ki aña e Mesías lo mester a aparecé, i segun e Evangelio di Lucas kico a sosodé n’e tempu ei?
22. Na ki tempu i mediante kico Jesus a bira e Mesías pronosticá?
23. Pakico “Mesías e Lider” tabatin cu muri, i na ki tempu esaki mester a sosodé?
24, 25. (a) Manera a ser profetisá, na ki tempu Cristo a muri, i na kico su morto i resureccion a pone un fin? (b) Kico e morto di Jesus a haci posibel?
26. (a) Aunke a kita e pacto di Ley, cua pacto a ‘keda na vigor pa un siman’? (b) Kico a tuma lugá na fin dje di 70 siman?
27. Cua “Santu di Santunan” a ser ungí, i den ki manera?
28. Kico e profecia tabata kier men cu “imprimí un seyo riba vision i profeta”?
29. Kico lo mester a sosodé cu Jerusalem reconstruí, i pa ki motibu?
30. Manera registro histórico ta mustra, con e decreto dje Gran Observador di Tempu a cumpli?
[Kuadro/Plachi na pagina 197]
Na Ki Tempu Artahérhes Su Reinado A Cuminsá?
TIN desacuerdo entre historiadónan relacioná cu e aña cu e reinado dje rey perso Artahérhes a cuminsá. Tin ta bisa cu e aña cu el a subi trono tabata 465 P.E.C., ya cu su tata, Hérhes, a cuminsá goberná na aña 486 P.E.C. i a muri den e di 21 aña di su reinado. Pero, tin evidencia cu Artahérhes a subi trono na aña 475 P.E.C. i a cuminsá e promé aña di su reinado na 474 P.E.C.
Inscripcion i esculturanan cu nan a coba saca na e antiguo capital di Persia, Persépolis, ta indicá cu Hérhes i su tata, Dario I, a goberná huntu. Si e co-gobernacion aki a abarcá 10 aña i Hérhes a goberná su so pa 11 aña despues di morto di Dario na aña 486 P.E.C., anto e promé aña di Artahérhes su reinado lo por tabata aña 474 P.E.C.
Un di dos liña di evidencia tin di haber cu e general di Aténas, Temístocles, kende a derotá e ehército di Hérhes na aña 480 P.E.C. Despues el a perde e fabor dje pueblo griego i nan a acus’é di traicion. Temístocles a hui i a bai busca proteccion na e palacio perso, caminda nan a ricibié bon. Segun historiadó griego Tucídides, esaki a sosodé ora cu Artahérhes a “caba di subi trono.” E historiadó griego Diodoro Sículo ta bisa cu Temístocles a muri na aña 471 P.E.C. Ya cu Temístocles a pidi un aña pa siña e idioma perso promé cu e tene un audiencia cu rey Artahérhes, e mester a yega Asia Menor no mas lat cu aña 473 P.E.C. Chronicle of Eusebius di Jerónimo ta apoyá esei. Ya cu Artahérhes a “caba di subi trono” ora cu Temístocles a yega Asia na 473 P.E.C., Ernst Hengstenberg, erudito aleman, a declará den su Christology of the Old Testament, cu Artahérhes su reinado a cuminsá na aña 474 P.E.C., mescos cu otro fuentenan ta bisa. El a agregá: “E di binti aña di Artahérhes ta aña 455 promé cu Cristo.”
[Plachi]
Busto di Temístocles
[Diagram/Plachi na página 188, 189]
(Pa e teksto den su formato kompleto, wak e publikashon)
“SETENTA SIMAN”
455 P.E.C. 406 P.E.C. 29 E.C. 33 E.C. 36 E.C.
“E palabra pa Jerusalem Mesías Mesías Fin di
restorá . . . reconstruí ta aparecé ta ser cortá “setenta
Jerusalem” siman”
7 siman 62 siman 1 siman
49 aña 434 aña 7 aña
[Plachi di henter página 180]
[Plachi di henter página 193]